Kun Paano Sasambahon an Dios Asin Magigin Harani sa Saiya | Rumani\nBASAHON SA Afrikaans Albanian Aleman Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chiyao Croatian Czech Danish Dutch English Español Estonian Ewe Fijian Finnish Ga Georgian Griego Haitian Creole Hapon Hausa Hiligaynon Hindi Hungarian Igbo Iloko Indonesian Italiano Kannada Kikongo Kikuyu Kiluba Kinyarwanda Kirghiz Kirundi Kisonge Kongo Koreano Krio Kwanyama Latvian Lingala Lithuanian Luganda Luo Macedonian Malagasy Malay Malayalam Maltese Myanmar Ndebele (Zimbabwe) Ndonga Niuean Norwegian Oromo Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Rarotongan Romanian Ruso Sango Sepedi Serbian Serbian (Roman) Sesotho (Lesotho) Setswana Seychelles Creole Shona Slovak Slovenian Solomon Islands Pidgin Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Umbundu Uruund Venda Vietnamese Wolaita Xhosa Yoruba Zulu\n“Rumani Kamo sa Dios, Asin Sia Marani sa Saindo”\n1-3. (a) Ano an manonodan niato manongod sa naturalesa nin tawo paagi sa pag-obserbar kan pagsinimbagan nin aksion kan mga magurang asin kan saindang omboy? (b) Ano an natural na nangyayari kun may magpaheling sa sato nin pagkamoot, asin ano an importanteng ikahahapot niato sa satong sadiri?\nOGMAHON an mga magurang na maheling na maghuyom an omboy nindang bagong mamundag. Parateng irinarani ninda an saindang lalauogon sa lalauogon kan omboy, na nagtataram nin maluway asin pano nin ekspresyon an huyom. Gustong-gusto nindang makaheling nin reaksion. Asin dai mahaloy, nangyayari iyan—an pisngi kan omboy nagkakalusot, minalislis an mga ngabil, asin minatunga an nakaoogmang marhay na huyom. Sa sadiring paagi kaiyan, an huyom na iyan garo baga nagpapahayag nin kapadangatan, an nagpopoon na pagkamoot kan omboy bilang balos sa pagkamoot kan mga magurang.\n2 An huyom kan omboy nagpapagirumdom sa sato nin sarong bagay na importante manongod sa naturalesa nin tawo. An natural na balos niato sa pagkamoot pagkamoot. Arog nanggad kaiyan an pagkagibo sa sato. (Salmo 22:9) Mantang kita nagdadakula, nagigin maygurang kita sa abilidad niato na balosan an pagkamoot. Seguro nagigirumdoman nindo kan aki pa kamo kun paano nagpahayag nin pagkamoot sa saindo an saindong mga magurang, paryentes, o katood. Nagkagamot sa puso nindo an mamomoton na saboot, nagtalubo, asin huminiro. Nagpaheling man kamo kan saindong pagkamoot bilang balos. Nangyayari daw an siring kaiyan sa relasyon nindo ki Jehova Dios?\n3 Sinasabi kan Biblia: “Kun para sa sato, kita namomoot, huli ta sia an enot na namoot sa sato.” (1 Juan 4:19) Sa mga Kabtang 1 sagkod 3 kan librong ini, ipinagirumdom sa saindo na ginamit ni Jehova Dios an saiyang kapangyarihan, an saiyang hustisya, asin an saiyang kadonongan sa mamomoton na mga paagi para sa saindong kapakinabangan. Asin sa Kabtang 4, nasabotan nindo na direkta niang ipinahayag an saiyang pagkamoot sa katawohan—asin sa saindo mismo—sa pambihirang mga paagi. Ngonyan minalataw an sarong hapot. Sa sarong lado, iyan an pinakaimportanteng ikahahapot nindo sa saindong sadiri: ‘Paano ko daw babalosan an pagkamoot ni Jehova?’\nKun Ano an Kahulogan kan Pagkamoot sa Dios\n4. Sa anong paagi nariribaraw an mga tawo manongod sa kun ano an kahulogan kan pagkamoot sa Dios?\n4 Aram na marhay ni Jehova, an Kagtugdas nin pagkamoot, na an pagkamoot grabe kadakula kan puersa na paluwason an pinakamarahay na mga kualidad nin iba. Kaya sa ibong kan sige-sigeng pagrebelde nin bakong fiel na katawohan, nagdanay siang may pagkompiar na may mga tawo na babalosan an saiyang pagkamoot. Asin, tunay nanggad, minilyon an nagbalos. Pero, makamomondo ta rinibaraw kan mga relihion kan maraot na kinaban na ini an mga tawo manongod sa kun ano an kahulogan kan pagkamoot sa Dios. Dai mabilang an nagsasabi na namomotan ninda an Dios, alagad garo baga an paghona ninda an siring na pagkamoot saro sanang saboot na ipinahahayag sa tataramon. An pagkamoot sa Dios puedeng pumoon nin arog kaiyan, kun paanong an pagkamoot nin omboy sa saiyang mga magurang puedeng sa primero nahahayag sa sarong huyom. Minsan siring, sa maygurang na mga tawo, bako sana iyan an kalabot sa pagkamoot.\n5. Paano tinatawan nin kahulogan kan Biblia an pagkamoot sa Dios, asin taano ta maninigong makaakit sa sato an kahulogan na iyan?\n5 Sinasabi ni Jehova an kahulogan kan pagkamoot sa saiya. Sinasabi kan saiyang Tataramon: “Ini iyo an boot sabihon kan pagkamoot sa Dios, na kuyogon niato an saiyang mga togon.” Kun siring, an pagkamoot sa Dios kaipuhan na ipahayag sa aksion. Totoo, dakol an dai gusto an ideya nin pagkuyog. Alagad maboot na idinadagdag kan iyo man sanang bersikulo: ‘Pero an mga togon nin Dios dai nakapagagabat.’ (1 Juan 5:3) An mga ley asin prinsipyo ni Jehova sa intension na magtao nin pakinabang sa sato, bakong apihon kita. (Isaias 48:17, 18) An Tataramon nin Dios pano nin mga prinsipyo na nakatatabang sa sato na orog na rumani sa saiya. Taano man? Repasohon niato an tolong aspekto kan relasyon niato sa Dios. Kalabot digdi an pakikikomunikar, pagsamba, asin pag-arog.\nPakikikomunikar ki Jehova\n6-8. (a) Paagi sa ano na kita makapaghihinanyog ki Jehova? (b) Paano niato mahihimong magin buhay an Kasuratan kun iyan binabasa niato?\n6 An Kapitulo 1 nagpoon sa hapot na, “Maiimahinar daw nindo na nakikipag-olay kamo sa Dios?” Naheling niato na ini bakong imahinasyon sana. Si Moises garo man sana nagkaigwa kan siring na pakikipag-olay. Kumusta man kita? Bako ini an panahon ni Jehova na magsugo kan saiyang mga anghel tanganing makipag-olay sa mga tawo. Alagad si Jehova may marahayon na paagi nin pakikikomunikar sa sato ngonyan. Paano kita makapaghihinanyog ki Jehova?\n7 Huling “an gabos na Kasuratan ipinasabong nin Dios,” kita naghihinanyog ki Jehova paagi sa pagbasa kan saiyang Tataramon, an Biblia. (2 Timoteo 3:16) Sa siring, sinadol kan salmista an mga lingkod ni Jehova na gibohon an siring na pagbasa “aldaw asin banggi.” (Salmo 1:1, 2) An paggibo kaiyan nagkakaipo nin darudakulang paghihingoa niato. Alagad an gabos na siring na paghihingoa kapakipakinabang. Arog kan naheling niato sa Kapitulo 18, an Biblia garo mahalagang marhay na surat sa sato hale sa satong langitnon na Ama. Kaya dai maninigong magin saro sanang bagay na aatupagon an pagbasa kaiyan. Dapat na magin buhay an Kasuratan kun iyan binabasa niato. Paano niato iyan magigibo?\n8 Iladawan sa isip an mga salaysay kan Biblia mantang kamo nagbabasa. Pagmaigotan na imahinaron an mga personahe sa Biblia bilang tunay na mga tawo. Pagmaigotan na masabotan an pinaghalean, mga kamugtakan, asin mga motibo ninda. Dangan, isipon nin hararom an saindong binabasa, na ihinahapot sa saindong sadiri an mga arog kan: ‘Ano an itinotokdo sa sako kan salaysay na ini manongod ki Jehova? Arin sa mga kualidad nia an naheheling ko? Anong prinsipyo an gusto ni Jehova na manodan ko, asin paano ko iyan ikaaaplikar sa sakong buhay?’ Magbasa, maghorophorop, asin mag-aplikar—mantang ginigibo nindo iyan, an Tataramon nin Dios magigin buhay para sa saindo.—Salmo 77:12; Santiago 1:23-25.\n9. Siisay an “fiel asin may diskresion na oripon,” asin taano ta importante na atento kitang maghinanyog sa “oripon” na iyan?\n9 Si Jehova nagtataram man sa sato paagi sa “fiel asin may diskresion na oripon.” Siring sa ihinula ni Jesus, may sadit na grupo nin linahidan na Kristianong mga lalaki na ninombrahan na magtao nin espirituwal na “kakanon sa igong panahon” durante kan masakit na huring mga aldaw na ini. (Mateo 24:45-47) Kun nagbabasa kita nin literatura na inandam sa pagtabang sa sato na magkamit nin tamang kaaraman sa Biblia asin kun nag-aatender kita sa Kristianong mga pagtiripon asin kombension, pinakakakan kita sa espirituwal na paagi kan oripon na iyan. Huli ta iyan oripon ni Cristo, madonong na iinaaplikar niato an mga tataramon ni Jesus: “Tawan nindo nin atension kun paano kamo naghihinanyog.” (Lucas 8:18) Atento kitang naghihinanyog ta minimidbid niato an fiel na oripon bilang saro sa mga paagi ni Jehova sa pagkomunikar sa sato.\n10-12. (a) Taano an pamibi ta marahayon na balaog hale ki Jehova? (b) Paano kita makapamimibi sa paagi na ikaoogma ni Jehova, asin taano ta makapagkokompiar kita na pinahahalagahan nia an satong mga pamibi?\n10 Alagad kumusta man an pakikikomunikar sa Dios? Puede daw kitang makipag-olay ki Jehova? Iyan nakapupukaw nin may pagkangirhat na paggalang kun iisip-isipon. Kun poprobaran nindong dumolok sa pinakamakapangyarihan na namamahala sa nasyon nindo tanganing ipakipag-olay an sarong personal na kapurisawan nindo, ano daw an posibilidad na magibo nindo iyan? Sa nagkapirang kaso, tibaad magin peligroso an mismong pagprobar na iyan! Kan kaaldawan ni Ester asin Mardoqueo, puedeng gadanon an sarong tawo huli sa pagdolok sa monarka nin Persia na mayo nin imbitasyon hale sa hade na gibohon iyan. (Ester 4:10, 11) Ngonyan imahinara an pag-atubang sa Soberanong Kagurangnan kan uniberso, na kun ikokomparar sa saiya dawa an pinakamakapangyarihan sa mga tawo “garo mga lukton.” (Isaias 40:22) Maninigo daw kitang matakot na dumolok sa saiya? Dai nanggad!\n11 Si Jehova nagtao nin bukas, pero simple, na paagi nin pagdolok sa saiya—an pamibi. Dawa an akion pang marhay puedeng mamibi ki Jehova na may pagtubod, na ginigibo iyan sa ngaran ni Jesus. (Juan 14:6; Hebreo 11:6) Pero, pinapangyayari man kan pamibi na ikapaabot niato an pinakakomplikado, pinakapribado niatong mga kaisipan asin saboot—dawa an mga makologon sa boot kaya nadedepisilan kitang itaram. (Roma 8:26) Daing nagigibong karahayan an pagprobar na pahangaon si Jehova sa magayonon an pagkasabi, malabor na pananaram o sa haralawigon, sobra sa tataramon na pamibi. (Mateo 6:7, 8) Sa ibong na lado, dai linilimitaran ni Jehova kun gurano kita kahaloy na makakapakipag-olay sa saiya o kun gurano kaparate. Inaagda pa ngani kita kan saiyang Tataramon na “mamibi nin daing ontok.”—1 Tesalonica 5:17.\n12 Girumdoma na si Jehova sana an inaapod na “Paradangog nin pamibi,” asin sia naghihinanyog na may tunay na empatiya. (Salmo 65:2) Pinababayaan sana daw nia an mga pamibi kan fiel niang mga lingkod? Dai, totoong ikinawiwili nia iyan. Ibinabaing kan saiyang Tataramon an siring na mga pamibi sa insenso, na an pagtotong nagpapaaso nin mahamot, nakagiginhawa. (Salmo 141:2; Kapahayagan 5:8; 8:4) Bako daw nakararangang isipon na an satong sinserong mga pamibi nag-iitaas man asin ikinaoogma kan Soberanong Kagurangnan? Kaya kun gusto nindong maparani ki Jehova, mapakumbaba na mamibi sa saiya nin parate, aroaldaw. Ipahayag nindo nin biyo sa saiya an nasa saindong puso; dai kamo nin itago. (Salmo 62:8) Ipaabot sa saindong langitnon na Ama an mga kapurisawan nindo, an mga kagayagayahan nindo, an mga pasalamat nindo, asin an pag-omaw nindo. Bilang resulta, orog na makosog an bungkos nindo asin nia.\nPagsamba ki Jehova\n13, 14. Ano an kahulogan kan pagsamba ki Jehova, asin taano ta angay na gibohon niato iyan?\n13 Kun kita nakikikomunikar ki Jehova Dios, dai sana kita naghihinanyog asin nakikipag-olay nin arog sa paghinanyog asin pakipag-olay niato sa sarong katood o paryente. Kita talagang nagsasamba ki Jehova, na itinatao sa saiya an reberenteng onra na maninigo nanggad sa saiya. An tunay na pagsamba iyo an bilog niatong buhay. Iyan an paagi na ipinahahayag niato ki Jehova an satong bilog na kalag na pagkamoot asin debosyon, asin pinagsasararo kaiyan an gabos na fiel na linalang ni Jehova, baga man sa langit o digdi sa daga. Sa sarong bisyon, nadangog ni apostol Juan an sarong anghel na idinedeklarar an togon na ini: “Sambahon nindo an Saro na naggibo kan langit asin daga asin dagat patin mga burabod nin tubig.”—Kapahayagan 14:7.\n14 Taano ta maninigo niatong sambahon si Jehova? Isip-isipa an mga kualidad na tinokar niato, arog baga kan kabanalan, kapangyarihan, pagpopogol sa sadiri, hustisya, kosog nin boot, pagkaherak, kadonongan, kapakumbabaan, pagkamoot, pagkaludok, kaimbodan, asin karahayan. Naheling niato na si Jehova iyo an mismong alitoktok, an kaharohalangkaweng pamantayan na mapupuede, kan balang kualidad na mahalagang marhay. Kun hinihingoa niatong saboton an kabilogan kan saiyang mga kualidad, narerealisar niato na sia labing marhay sa sarong dakula, kahangahangang Personahe. Sia dakulaon an kamurawayan, dai masokol an kalangkawan sa sato. (Isaias 55:9) Daing duda, si Jehova an lehitimong Soberano niato, asin sia maninigo nanggad sa satong pagsamba. Pero, paano niato maninigong sambahon si Jehova?\n15. Paano niato masasamba si Jehova “sa espiritu asin katotoohan,” asin anong mga oportunidad an itinatao sa sato kan Kristianong mga pagtiripon?\n15 Sinabi ni Jesus: “An Dios Espiritu, asin idtong nagsasamba sa saiya dapat na magsamba sa espiritu asin katotoohan.” (Juan 4:24) Iyan nangangahulogan na sambahon si Jehova paagi sa puso na pano nin pagtubod asin pagkamoot, na ginigiyahan kan saiyang espiritu. Iyan nangangahulogan man nin pagsamba kaoyon kan katotoohan, an tamang kaaraman na yaon sa Tataramon nin Dios. Kita may mahalagang marhay na oportunidad na sambahon si Jehova “sa espiritu asin katotoohan” basta kita nakikipagtipon sa mga kapwa nagsasamba. (Hebreo 10:24, 25) Kun kita nag-aawit nin mga pag-omaw ki Jehova, nagsasararo sa pamimibi sa saiya, asin naghihinanyog saka nakikakabtang sa pag-orolay sa saiyang Tataramon, kita nagpapahayag nin pagkamoot sa saiya sa dalisay na pagsamba.\nAn Kristianong mga pagtiripon nakaoogmang marhay na okasyon na sambahon si Jehova\n16. Ano an saro sa kadarudakulaing togon na itinao sa tunay na mga Kristiano, asin taano ta garo kita itinutulod na kuyogon iyan?\n16 Sinasamba man niato si Jehova kun kita nakikipag-olay sa iba manongod sa saiya, na inoomaw sia sa publiko. (Hebreo 13:15) Tunay nanggad, an paghuhulit kan maogmang bareta kan Kahadean ni Jehova saro sa kadarudakulaing togon na itinao sa tunay na mga Kristiano. (Mateo 24:14) Kita galagang nagkukuyog ta namomotan niato si Jehova. Kun iniisip niato kun paano “binuta kan dios kan sistemang ini nin mga bagay,” si Satanas na Diablo, “an isip kan mga dai nagtutubod,” na pinalalakop an malisyosong mga kaputikan manongod ki Jehova, dai daw niato hinihimuyawot na maglingkod bilang mga Saksi para sa satong Dios, na itinatanos an siring na mga pagbalobagi? (2 Corinto 4:4; Isaias 43:10-12) Asin kun hinohorophorop niato an makangangalas na mga kualidad ni Jehova, dai daw kita nakamamate nin nagbubuladbukad na kamawotan sa boot niato na sabihon sa iba an manongod sa saiya? An totoo, mayo na nin malabi pang pribilehio sa pagtabang sa iba na mamidbid asin kamotan an satong langitnon na Ama kapareho niato.\n17. Ano an kalabot sa pagsamba niato ki Jehova, asin taano ta dapat kitang magsamba na may integridad?\n17 Labi pa dian an kalabot sa pagsamba niato ki Jehova. Apektado kaiyan an balang aspekto kan satong buhay. (Colosas 3:23) Kun talagang inaako niato si Jehova bilang satong Soberanong Kagurangnan, kun siring, hihingoahon niatong gibohon an kabotan nia sa gabos na bagay—sa satong buhay pampamilya, sa satong sekular na trabaho, sa satong pagtratar sa iba, sa satong pribadong oras. Hihingoahon niato na paglingkodan si Jehova “na may kompletong puso,” may integridad. (1 Cronica 28:9) An siring na pagsamba daing lugar para sa nababangang puso o duwang klaseng buhay—an mapagsaginsagin na pamumuhay na garo baga naglilingkod ki Jehova mantang naggigibo nin magagabat na kasalan sa hilom. An siring na pagsaginsagin imposible huli sa integridad; iyan makababalde huli sa pagkamoot. Makatatabang man an diosnon na takot. Ikinokonektar kan Biblia an siring na reberensia sa padagos na kadayupotan niato ki Jehova.—Salmo 25:14.\nPag-arog ki Jehova\n18, 19. Taano ta realistikong isipon na an hamak na mga tawong bakong sangkap puedeng umarog ki Jehova Dios?\n18 An balang kabtang kan librong ini nagtapos sa sarong kapitulo sa kun paano ‘magigin mga paraarog sa Dios, bilang mga aki na namomotan na marhay.’ (Efeso 5:1) Kaipuhan girumdomon na dawa kita bakong sangkap, talagang maaarog niato an sangkap na paagi ni Jehova sa paggamit nin kapangyarihan, paggibo nin hustisya, paghiro na may kadonongan, asin pagpaheling nin pagkamoot. Paano niato naaaraman na talagang posible na arogon an Makakamhan sa Gabos? Girumdoma, an kahulogan kan ngaran ni Jehova nagtotokdo sa sato na pinapangyayari nia na sia magin ano man na gustohon nia tanganing maotob an saiyang mga katuyohan. Tama sana na makamate kita nin may pagkangirhat na paggalang sa abilidad na iyan, alagad biyo daw iyan na dai niato kaya? Bako.\n19 Ginibo kita sa ladawan nin Dios. (Genesis 1:26) Sa siring, an tawo daing kapareho sa iba pang mga linalang digdi sa daga. Dai kita pinahihiro sana nin natural na tendensia, henetika, o nakakokontribwir na mga bagay sa satong palibot. Tinawan kita ni Jehova nin mahalagang marhay na regalo—an libreng kabotan. Sa ibong kan satong mga limitasyon asin pagkabakong sangkap, libre kitang pumili kun magigin ano kita. Gusto daw nindong magin mamomoton, madonong, may hustisyang tawo na ginagamit nin tama an kapangyarihan? Sa tabang kan espiritu ni Jehova, puede kamong magin siring nanggad kaiyan! Isip-isipa an magigibo nindong karahayan paagi kaiyan.\n20. Anong karahayan an nagigibo niato kun inaarog niato si Jehova?\n20 Mapaoogma nindo an saindong langitnon na Ama, na pinagagayagaya an saiyang puso. (Talinhaga 27:11) Puede pa ngani kamong “lubos na makapaogma” ki Jehova, ta nasasabotan nia an saindong mga limitasyon. (Colosas 1:9, 10) Asin mantang padagos kamong nagpapatalubo nin marahay na mga kualidad bilang pag-arog sa saindong namomotan na marhay na Ama, bebendisyonan kamo nin dakulang pribilehio. Sa madiklom na kinaban na siblag sa Dios, magigin kamong paradara nin liwanag. (Mateo 5:1, 2, 14) Matabang kamong ikalakop sa daga an nagkapirang banaag kan mamuraway na personalidad ni Jehova. Abaa kadakulang onra!\nLogod na pirme kamong rumani pa nin orog ki Jehova\n21, 22. Anong daing katapusan na pagbiahe an naghahalat sa gabos na namomoot ki Jehova?\n21 An simpleng sadol na nasusurat sa Santiago 4:8 bako sanang sarong pasohan. Iyan pagbiahe. Sagkod na kita nagdadanay na fiel, nungka na matatapos an pagbiaheng iyan. Nungka kitang mapondo sa paorog nang paorog na pagrani ki Jehova. Total, pirmeng may manonodan pa manongod sa saiya. Dai niato maninigong honaon na itinokdo na kan librong ini an gabos na dapat na maaraman manongod ki Jehova. Tara, haros dai pa ngani niato napoponan na tokaron an gabos na sinasabi kan Biblia manongod sa satong Dios! Asin dawa an Biblia mismo dai nagsasabi sa sato kan gabos na dapat na maaraman manongod ki Jehova. Ipinamugtak ni apostol Juan na kun isinurat an gabos na ginibo ni Jesus durante kan ministeryo nia digdi sa daga, “an kinaban mismo dai magkakaigo na bugtakan kan mga balumbon na isinurat.” (Juan 21:25) Kun masasabi an siring manongod sa Aki, gurano pa daw manongod sa Ama!\n22 Dawa an buhay na daing sagkod dai magpapangyaring matapos an pakanood niato manongod ki Jehova. (Eclesiastes 3:11) Kun siring, isip-isipa an tinatanaw niato. Pakatapos na mabuhay nin ginatos, rinibo, minilyon, binilyon pa nganing taon, mas dakol na marhay an maaaraman niato manongod ki Jehova Dios kisa ngonyan. Alagad an magigin pagmate pa man giraray niato dai mabilang an makangangalas na mga bagay na dapat manodan. Magagalaga kitang makanood pa nin orog, ta pirme kitang may dahelan na magin arog kan salmista an saboot, na nag-awit: “An pagrani sa Dios marahay para sa sako.” (Salmo 73:28) An buhay na daing sagkod magigin makahulogan asin may pagkalaenlaen sa dai maimahinar na paagi—asin an orog na pagrani ki Jehova magigin pirmeng iyo an pinakanakakokontentong kabtang kaiyan.\n23. Ano an iineenkaminar na gibohon nindo?\n23 Logod na balosan nindo ngonyan an pagkamoot ni Jehova, paagi sa pagkamoot sa saiya sa bilog nindong puso, kalag, isip, asin kosog. (Marcos 12:29, 30) Logod na magin maimbod asin marigon an saindong pagkamoot. Logod na an mga desisyon na ginigibo nindo aroaldaw, poon sa kasaditsaditi sagkod sa kadarudakulai, gabos magpabanaag kan iyo man sanang naggigiyang prinsipyo—na pirme nindong pipilion an dana na magiya sa saindo pasiring sa mas makosog na relasyon sa saindong langitnon na Ama. Orog sa gabos, logod na kamo pirmeng rumani pa ki Jehova, asin logod na sia pirmeng rumani pa sa saindo—sa bilog na panahon na daing sagkod!\nSalmo 25:1-22 Paano kita orog na makararani ki Jehova, asin ano an puedeng magin kompiansa niato bilang resulta?\nOseas 6:3 Paano ipinaheheling kan bersikulong ini na an pakamidbid ki Jehova nagkakaipo nin paghihingoa asin nagtatao nin mga bendisyon?\nMateo 16:21-27 Tanganing maarog niato si Jehova, kiisay na halimbawa an dapat na arogon niato, asin anong espiritu an dapat na ipaheling niato?\nKapahayagan 21:3, 4 Mantang hinohorophorop nindo an mga bendisyon sa ngapit na itatao ni Jehova, napahihiro kamong gibohon an ano bilang balos?\nPribilehiyo niyato na magin kabtang kan unibersal na organisasyon nin Diyos. Paano kita makikipagtabangan sa ginigibo kaiyan ngunyan?\nTalagang namomotan ka nin Dios. Paano mo ikakapahiling an pagmawot mong gibohon an kabotan Niya sa saimong buhay?\nDinadagka kita kan Tataramon nin Dios na makiasosyar sa mga kapwa Kristiano. Aramon kun paano ka makikinabang sa siring na pakikiasosyar.\nI-share I-share “Rumani Kamo sa Dios, Asin Sia Marani sa Saindo”\nText Mga opsiyon sa pag-download Rumani ki Jehova\nI-share I-share Rumani ki Jehova


Grace Kelly (1972)\nGrace Kelly High Noon Trailer\npirma ni Grace Kelly\nSi Grace Kelly (Nobyembre 12, 1929 – Setyembre 14, 1982) sarong Amerikanang aktres sa pelikula asin entablado. Sarong icon sa fashion, siya nagin Prinsesa kan Monaco ta naagom siya ni Rainier III, an Prinsipe kan Monaco. Si Kelly nagin aktres kan mga taon na 1950 asin nagpapel sa mga pelikulang Rear Window, To Catch a Thief, High Society, asin The Country Girl kun saen guminana asin nakua an Academy Award for Best Actress. Nagretiro siya sa pag-akting sa edad na 26.\nSi Kelly nagadan kan Septyembre 14, 1982 resulta kan sarong aksidente. Kan soodmang aldaw kaidto siya nagpapadalagan kan saiyang kotse kaiba an aki niyang si Stephanie. Naataki siya nin stroke asin huli kaini nahulog an saiyang kotse sa sarong bangin.\nKinua sa "https://bcl.wikipedia.org/w/index.php?title=Grace_Kelly&oldid=186541"\nHuring binago an pahinang ini kaitong 29 Disyembre 2019, alas 09:15.


Wq/bcl/Alicia Garza - Wikimedia Incubator\n< Wq | bclWq > bcl > Alicia Garza\nAn lahi asin rasismo an posibleng pinakamaadalan na sosyal, ekonomiko asin politikal na pangyayari sa nasyon na ini, alagad iyan man an pinakadikit an pakasabot. An realidad iyo na an rasa sa Estados Unidos naghihiro sa sarong spectrum na hale sa itom pasiring sa puti. Dai boot sabihon na an mga tawo na dai nakakaeksperyensia nin rasismo, alagad nangangahulogan iyan na an mas harani sa saindo iyo na magputi sa specie na iyan, mas marahay man an kamugtakan nindo. Asin mientras na mas harani kamo sa itom, mas grabe an epekto kaiyan sa saindo.\nKun iniisip niato kun paano niato rineresolberan an mga problema sa nasyon na ini, parate kitang minapoon sa lugar nin madayang hustisya. Kaya an paggamit kan mga puting gugurang siring sa kontrol na sinasabi niato, kun gigibohon niatong mas marahay an mga bagay para sa mga puti dangan an gabos na iba pa makakatalingkas. Alagad an totoo dai iyan ginigibo.... Kun pinag - oolayan niato an manongod sa siwang sa sueldo, parate niatong sinasabi na an mga babae naggagamit nin 78 sentimos sa lambang dolyar na ginigibo nin sarong lalaki. Iyan nadangog na nindo gabos kaidto. Alagad iyan an estadistika para sa puting mga babae asin puting mga lalaki. An realidad iyo na an mga itom na kababaehan naggigibo nin siring sa 64 sentabo sa lambang 78 sentimo na ginigibo kan mga puting babae. Kun kita nag - oolay manongod sa mga Latina, iyan minababa sagkod sa mga 58 porsiento. Kun pag - oolayan niato an manongod sa mga babaeng tubo, kun pag - oolayan niato an manongod sa trans babae, iyan orog pa nganing mamomondo. Kaya sa giraray, kun an pagtratar nindo sa mga may pinakadakulang epekto, an gabos igwa nin oportunidad na makinabang dian, imbes na trataron an mga tawo na bakong kapareho kan epekto, asin inaasahan na tumulo ito.\nSa paghona ko may nagkapirang bagay na kaipuhan niatong gibohon. Kaya kaipuhan na pumondo kita sa pagtratar sa mga namomoon na arog kan mga superhero. Kita ordinaryong mga tawo na nagpoprobar na gumibo nin ekstraordinaryong mga bagay.\nKaya aram niato na an mga hoben iyo an presente asin an ngapit, alagad an nakakapahiro sa sako iyo an mga gurang na nababago sa paglilingkod sa mobimientong ini. Aram mi gabos na mantang kamo nagkakaedad, kamo nagigin mas marigon sa saindong mga dalan. Nangyayari iyan sa sako, aram kong tama iyan. Alagad pinasabngan akong marhay kun naheheling ko an mga tawo na igwa nin paagi na magibo ninda an mga bagay - bagay, may paagi na iniisip ninda an kinaban, asin igo an kosog nin boot ninda na magin andam na maghinanyog sa kun ano an mga eksperyensia kan kadakol sa sato na gustong mabuhay sa kinaban na makatanosan asin gustong mabuhay sa sarong kinaban na masakit nang mangyari. Asin nainspirar man ako sa mga hiro-hiro na nahihiling ko an mga gurang na nagpapagserbisyo sa hiron na ini. Nainspirar ako paagi nin pakaheling sa mga gurang na tangga sa sadiri nindang poder asin liderato asin pagsabi, "Dai ako naagi nin karaba, nagtatabang ako saimo sa pagpailaw kan kalayo."\nNaaapektaran ako sa paagi na dai ko linalaoman... naheheling mi an kagadanan nin itom sa gabos na panahon, asin dai ko aram kun ano man nanggad ini, alagad aram ko na nagpuli ako dangan nagmamata ako sa kamatangaan nin banggi na naghihibi. Asin pinurot ko an sakong telepono asin pinonan ko an maingat na pagtaram, tama?... Kami ni Patrisse nagpoon na mag - olay manongod sa pagtogdok nin sarong organisadong proyekto sa palibot nin kadahasan kan estado... Si Patrisse nagtatrabaho sa sadiri niang mga gamit sa panahon na idto nin Dignidad asin Kapangyarihan Ngonyan. Minaluwas na sana iyan sa daga. An gabos na ini nageestar sa singles. Aram ko an mga kagdisenyo asin mga pintor digdi sa Bay [Lugar] na talagang ogmahon na tumabang asin umabot patin nagsabi, "Ano an magigibo mi?" Asin iyan man nanggad an genes kaini.\nSa sarong kamugtakan sa politika, an Black Lives Matter gadan na sana sa tubig (pagkatapos kan pag - absuelto ni Zimmerman)... Kun hehelingon nindo an mga surbey na iyan, sa pundamental may sinasabi manongod sa Black Lives Matter - [iyan] na nakapaaanggot sana sa gabos. Asin huli ta sa politikal na pananaw, dai nindo kayang darahon an Black Lives Matter sa sarong lehislatura sa estado, huli ta an Black Lives Matter kaparehong kahulogan sa payo kan mga tawo, arog kan, Black Panther Party, asin an mga tawo dai nakikisalak dian.\nRetrieved from "https://incubator.wikimedia.org/w/index.php?title=Wq/bcl/Alicia_Garza&oldid=5178120"\nThis page was last edited on 19 July 2021, at 15:20.


Arte asin istruktura\nSIRING SA MUSIKA asin literatura, an disenyo kan mga istruktura minasunod man sa mga suánoy asin institusyon nang kalakawan kaini. Maroromdoman na an mga pagbabago sa disenyo kan mga istruktura dukot na marhay sa mga pagbabago sa historya kan kinaban; kasugpon na ini kan mga paghirong kultural, pulitikal, sibiko, relihiyoso, kaiba naman an klima asin mga materyal na makukua sa sarong lugar, asin iba pa. Sa mga namamahala nin pagtugdok nin mga istrukturang minasunod sa mga tradisyon nin disenyo asin arkitektura, magin ini Romanesque, Gothic, Baroque, Modern, o iba pa, mahalagang aramon an kun ano an mga karakter na minakumpunir kan mga ini. An punto: consistency. Kun an sarong istruktura sinasabing Baroque, importante an pagrespeto sa tradisyon na ini; kun dai, hilaw an disenyong minaluwas, sabi ngani kan mga hoben dapit sa saindang pagbado, tibaad diskumpasado, maalsom sa paghiling, asin garo igwang diperensya an istruktura. Igwa ining epekto sa negosyo kun an istruktura pang-negosyo, o sa restoration kun an istruktura antigo na asin sarong heritage building siring sa mga simbahan.\nHalimbawa, nahiling ko an renovation na ginibo sa Basilika ni Iná sa Balatas. An orihinal na disenyo Modernist—palangkaw an istruktura, mapapanas an mga puro, de-kanto, malinig an mga bintana, asin puti an nangongorog na kolor, berde an atop, asin malinig na marmol an salog. Huli kaini, nakakadisganar an paglaag nin capitals sa itaas kan mga harigi kaini na nakasunod sa tradisyon kan Corinthian columns, an punto dai angay an columns sa sarong Modernist structure. Siring man an off white na pintura kan luwas na nagpaati kan dating malinig na lawog kan Basilika. Kaiba naman digdi an stained glass windows na ngunyan kupas na.\nAn Katedral kan Naga na nakasunod sa tradisyon na Romanesque, medyo na-preserve an orihinal na karakter kaini—an mga arko na abot sa kisame, an darakulang harigi, an mga dome sa atubangan, kaiba naman an restored paintings sa mga harigi, lanob asin kisame na mga gibong trompe l’oeil o mga dibuhong nandadaya sa paghiling siring sa garo mga nakaukit na disenyo sa Katedral alagad pininta sana man palan. Magayon man an mga pagbabago sa patio, siring sa Via Crucis na stained glass, asin sa mga tinanom na orog pang nagpapagayon sa palibot. Alagad tubod ako ki Dr. Doods Santos na an Quadricentennial Dome sa atubangan nakaólang sa magayon na ladawan kan Katedral na nahihiling sa Barlin Street.\nAn Romanesque na simbahan kan Nabua na abang gayon, igwang retablo na sa hiling ko iyo an pinakamagayon sa Bikol. Magayon man an stained glass windows na minapahiling kan eklesyastikong historya kan banwaan. Malinig an simbahan na ini asin igwang marhay na acoustics huli ta bakong pa-arko an kisame. An siste sana ta ginamitan nin naglalaád-laád na mga kolor an frescoes na nasa kisame—ini si mga kolor na orog na midbid sato bilang neon colors. Kaya an bado ni Birhen Maria, malaád-laád na blue.\nAn repainting na ginibo sa bantog na Four Pillars kan Ateneo de Naga garo man dai inadalan. Nagdiriklom ini asin weird an kolor na garo light sienna o light brownish peach. Harayo na ining marhay sa inspirasyon na Greek Acropolis na yellowish off-white an kolor. Kadakol an nasasalang apodon an pillars kan Ateneo bilang Corinthian columns, alagad an totoo, Ionic ini huli sa mga volutes o itong garo mga scrolls na nasa tuktok kan mga harigi. Pag minalaog ako sa Ateneo, ini an hinahanap kan mga mata ko. Binabawi na sana kan gayon kan Simbahan kan Kristong Hade sa Ateneo na sinasabing Baroque-Bikol. Ini an ehemplo kan pinag-agom na mga tradisyon, asin an karahayan ta inadalan asin orog na importante, pinanindugan. Minasunod ini sa Baroque na tradisyon kan kururikot na columns na Corinthian an disenyo, alagad indigenous an karakter huli ta sa tuktok kan mga harigi igwang mga inukit na pinya na produkto kan Bikol. An mga dibuho ni Bong Peñera na Vic Crucis, Baroque man an sinusunod alagad dai dududahan na mga Pilipino asin Bikolano an mga tao asin an gawe-gawe; siring man ini sa stained glass na Windows of the King. An kaoragan kan simbahan na ini asin man kan Katedral kan Naga iyo an detalye. Kun an Katedral pigtiyagaan na panoon nin mga trompe l’oeil designs an mga harigi asin kisame, an simbahan kan Ateneo madetalye man an mga nakaukit na niyog, pili, asin natong, sa mga panel kan kisame asin gilid kan church pews.\nNgunyan na mga panahon nin restoration nin mga suanoy na istruktura asin panahon man nin mga pagtukdok nin mga buildings na risang marhay an pagsunod sa Europeong disenyo (kadakol ngunyan an Mediterranean type), likayan ta man logod na magin diskumpasado an maluwas na gibo. Adalan, aramon, tanganing makahimo nin mga istrukturang pino asin tama; itong siyerto sa negosyo asin sa anuman na katuyuhan. Ini an bunga kan pagsunod ta saindang mga dayuhan. Agyat man kaini an paghaman ta nin mga disenyong maaapod na satuya.


Habo ko nang magtukar pa dapit sa pirilian\nATA BAYA, habo ko nang magtukar pa nin ano pa man dapit sa pirilian.\nHabo ko nang magtaram pa, natapos na an pagbarakalan nin mga boto, patago man o hayagan, siring sa kinyentos pesos na idinuduhol sa siisay pa man na an harong mapadukutan kan nangingintaban na mga poster kan aki kan presidente. Sanribong pesos para man sa mga jeep asin bus na magpalayog-layog kan mga poster na ini sa saindang pagpasada. Aber, haputa an mga taga-primer distrito arog ki Tiyong Pitong na taga-San Fernando, haputa an mga drayber orog na itong mga minabiyaheng Naga-Ragay arog ki Tiyong Juanito.\nHabo ko nang magtaram pa, natapos na an pag-arabot kan rinibong militar tanganing pahingustohan an primer distrito nin pagpaparapadukot kan rinibong streamers kan aki kan presidente, asin nin pagbaklas man kan pipira na sana nganing padukot kan kwalipikadong marhay asin kinatatakutan na kalaban na taga-San Fernando.\nHabo ko nang magtaram pa, natapos na an hayagan na pagtulod sa kandidatura kan aki kan presidente tanganing an ambisyon kan sarong ulianon na maging ispiker kan kamara makamtan, asin man an ambisyon kan sarong nagiging paslo naman na magtenir sa poder bilang pamayo kan DBM hanggan an saiyang lobot magdukot na sa saiyang swivel chair. Hala, pano na sana kun madaog an aki ni bossing? Magkaurula pa na kamo.\nHabo ko nang magtaram pa, natapos na an mga pambangging brownout—herak man pati kan mga omboy, biyong minauraal sa diklom—tanganing dai mahiling kan mga taga-primer distrito an bareta sa telebisyon na mga militar an ginagamit sa pagkampanya para sa aki ni madam labandera—sadit sanang ‘m’ para sa ‘madam’ ta dai man kagalanggalang, marhay kun si Madam Cory o si Madam Leny gayod iyan.\nHabo ko nang magtaram pa, natapos na an dai pagbutwa kan kandidatong hilaw sa forum huli man sa pasabing mabantay pa daa sa hospital ta may mate daa an saro man na koraptong ginikanan. An totoo, dai man lang kaya niya kayang atubangon sa forum an may marhay na payo asin paninindugan na kalaban na may sobrang tanggurangan sa kamot—tanda nin suwerte baga.\nHabo ko nang magtaram pa, natapos na an pagkamuklat na an makinarya kan mediocre na aki kan presidente, labi kadakula. Orog na mahiwas, orog na dakula, orog na magabat kaysa sa kabatiran niya sa trabaho kan sarong kongresman. Sain hali an awad-awad na kwartang iyan? Kun padarakulaan man lang makinarya, e inagi na lang kuta sa popularity contest, siring sa Easter Angel asin Sagala. Orog na maogma an canvassing ta igwang ‘baragsakan’ nin darakulang kuwarta pag harani nang matapos, unpredictable an birilangan. Maganar pa nin registration fee kayan an Comelec.\nHabo ko nang magtaram pa, mahalat na sana kita kan mga nanggarana, siring man kan mga maduruko an mga payo huli sa pagkadaog, igwa man nagkakapira na dai maturugot na sinda nagkadaraog asin gigibohon an gabos na medyos tangani sanang mapasainda liwat an kapangganahan. Yaon diyan an mga protesta, mga kaso nin diskwalipikasyon, recounts, asin iba pa. Mga bagay na aabangan ta sa laog nin mga taon, nagpapahiling sana an an electoral process sa satong nasyon dai man talaga minaontok minsan haloy nang nag-agi an pirilian.\nHabo ko nang magtaram pa, ta tapos na an pirilian. Naisurat na an mga ibinoto sa balota. Kun mapahiling man ini nin katanosan o kakulapusan, sabaton ta na sana an danyos kan satong mga gibo. Mayo man nin iba pang mapasan kan krus—magian man o abaa nang gabat—kundi kita. Minapahiling sana man ini kan gurang nang kaaraman na an kita an mahurma kan sadiri tang puturo. Kun siisay an ilinaag ta sa puwesto, marhay man o korapto, may aram man o patal, responsable man o usmak, honesto man o paradaya, iyan sato man na akoon asin eksperyensyahon. Nakakamundo man o nakakaogma, pabor man sa mga tao o dai, ini an konsekwensya kan satong mga gibo, satong mga paghiro, mga pagdesisyon asin mga pagpili.


SINASABING an pagputik, minsan sa ano man na paagi o gurano man kagian o kagabat, pagputik pa man giraray asin dai nuarin pa man maninigong akoon kan siisay man. Minsan ini para sa kaligtasan, siring sa pagputik na ginigibo kan sarong aki tanganing makalikay siya sa rapadong hihimohon pag naaraman kan saiyang mga magurang na siya may kasalan. Orog pa, dai man inaako an pagputik minsan an nasa likod kaini iyo an katuyuhan na karahayan, siring sa pagputik kan sarong amigo tanganing mailigtas an katood sa padusa; siring sa kun siisay an nagdaya sa exam sa eskwela, mayong mataas nin kamot, mayong mataram, asin mayong mapahayag kan katotoohan tangani sanang an pag-iribahan magdanay. Siring man ini sa pagtubod kan iba na an katapusan orog kisa sa paagi kun pano ini inabtan, kun sain inaako an magayon na resulta kan anuman na paghiro minsan an paghiro sakwalì asin maraot.\nPano-pano kaini an sosyudad ta ngunyan. Kaya dai kita magngalas kun sa mga indibidwal na mahuhurma sa panahon na ini, dakol man an magigin putikon. An mga kaakian, minsan sain maghiling nakakasaksi sinda nin putik o pagputik. Poon sa mga magurang na pinuputikan an pag-iribahan sa harong, mga tugang na pinuputikan an tugang, mga katood na pinuputikan an mga katood, hanggan sa mga pamayong pinuputikan an saindang mga nasasakupan. Sa peryodiko, radyo, telebisyon asin sa internet, nasasaksihan an pagputik. Tinatamongan an katotoohan nin putik, pinapahamotan an batâ nin temporaryo pahamot, asin an binabarbaraliktad an pahayag tanganing maitama asin maitago an putik.\nSabi ngani kan karismatikong parataram na si M. Scott Peck, an sosyudad madiklom kun an mga tao kaini mga tao nin kaputikan. Daing pag-uswag an maaabot, daing pakamoot an mahahaman, daing kaliwanagan an makakamtan. Alagad, nakakamundong paghorop-horopan na ining gayong mga pangyayaring ini an minapano sa satuyang agimadmad ngunyan: na kadakol sa mga taong linalaoman ta kuta na, mga paraputik man. Orog pa, an pagputik sinisimbag man nin saro pang pagputik.\nNgunyan na semana, nasaksihan tang gayo kun panong an nagkakapirang mga opisyal kan satong banwaan mamula sa kapuputik. Kun panong an pahayag kan sarong ‘probinsiyanong Intsik’ pahimutikan ninda nin risa-risang marhay na mga kaputikan man sana. Nahiling ta kun pano sinda nagkapag-kapag asin nagkaurukag kakakalap nin mga putik na puwedeng magin balido sa paghiling kan gabos. Alagad sinasabi ngani na an pagputik, pagputik.\nOrog na makamundo na an haralangkaw na mga pamayo kan banwaan minatugot sa pagputik, para man sana sa saindang pansadiring interes. Siring sinda sa mga linta na nakapurupot sa tabay kan presidente na minasupsop kan saiyang dugo kun kaya an saindang pagkadayupot saiya dai mawawara, sa tahaw man nin gabos na pagputik. Kun kaya, tutubdan ta pa daw an gabos nindang sinasabi? Na mauswag an banwaan, maogma an mga tao, halangkaw an balor kan gabos, igwa kita nin pagtubod sa sadiri, ginigibo kan gobyerno an gabos na paagi, asin iba pa?\nAn ginigibohan nin kaputikan dapat naaanggot nin huli ta kita dinadaya, pinuputikan, kita na maninigong magresibe kan katotoohan. An pagputik dai nuarin pa man mababalyohan nin mga streamers na may Happy Valentines hali sa satong mga congressmen. An pagputik dai nuarin pa man mababalyohan nin pinakinis na makikipot na mga tinampo. An pagputik dai nuarin pa man mababalyohan nin mga pinatos na de lata asin pagkakan na saaga ubos na.\nSa sato na nagdarakula sa relihiyosong paagi, an pagputik kaipuhan na ikumpisal, asin pagotoban huli ta ini kasalan, kaipuhan ini nin pagpamibi tanganing linigan an kalag asin pakusugon na dai na magputik liwat. An pagputik bako sanang personal na kasalan, kundi ini sosyal, huli ta sa pagputik, natatanyog ta an satong mga kahimanwa. Mahiwas an naaabot kaini. Sabi ko ngani subago, tinutukduan kaini an mga nakakasaksi na magputik man. Dai ta ipagngalas kun putikon an henerasyon na gikan sa panahon na ini.\nGiromdomon ta na an pagputik tugang sana kan paghabon, hinahabon ta an katotoohan. Ano daw an nasa irarom kan pagputik? Tadaw ta minaputik? Ano daw an rason ta minaputik? Pira sana ini sa mga hapot na nasa agimadmad ta ngunyan huli ta kita riniribong, pinapasakitan, pinagnenegaran kan katotoohan, linalansi kita sa mga magagayon na mga bagay na lapa asin nagririma-rimá an parong.\nMaluwas an katotoohan, mapupundo an pagputik, maliwanag an dating kadikloman.


‘Si Jehova na Satong Diyos Saro Sanang Jehova’—Deuteronomio 6:4 | Pag-aadalan\n‘Danguga, O Israel: Si Jehova na satong Diyos saro sanang Jehova.’—DEUT. 6:4.\nSa anong paagi si Jehova na satong Diyos ‘saro sanang Jehova’?\nPaano ta maipapahiling na sinasamba ta si Jehova bilang ‘saro sanang Jehova’?\nAno an magigibo niyato tanganing mapagdanay an satong katuninungan asin pagkasararo?\n1, 2. (a) Taano ta pamilyar para sa dakul an mga tataramon na yaon sa Deuteronomio 6:4? (b) Taano ta sinabi ni Moises an mga tataramon na iyan?\nSA LAOG nin ginatos na taon, ginagamit kan Judiong relihiyon bilang kabtang kan saro nindang espesyal na pamibi an anom na Hebreong tataramon kan Deuteronomio 6:4. Sinasambit ninda iyan aroaldaw, sa aga asin banggi. Inaapod an pamibing ini na Shema, na iyo man an inot na Hebreong tataramon sa bersikulong iyan. Ipinapahayag kan debotong mga Judio an saindang eksklusibong debosyon sa Diyos paagi sa pamibing ini.\n2 An mga tataramon na iyan kabtang kan panghuring mensahe ni Moises sa nasyon nin Israel na nagkatiripon sa kapatagan kan Moab kan 1473 B.C.E. Pabalyo na kaidto an Israel sa salog nin Jordan tanganing sakupon an Dagang Panuga. (Deut. 6:1) Gusto ni Moises, an nagin lider ninda sa laog nin 40 taon, na magin makusog an buot kan banwaan tanganing mapangganahan ninda an aatubangon nindang mga kadipisilan. Kaipuhan nindang magtiwala asin magin maimbod ki Jehova bilang saindang Diyos. Talagang nakapakusog sa buot kan banwaan an huring mga sinabi ni Moises. Pagkatapos niyang sambiton an Sampulong Tugon asin an iba pang pagbuot ni Jehova sa banwaan, sinabi ni Moises an mapuwersang mga pagirumdom na mababasa ta sa Deuteronomio 6:4, 5. (Basahon.)\n3. Anong mga hapot an pag-uulayan niyato sa artikulong ini?\n3 Dai daw aram kan nagkatiripon na mga Israelita na si Jehova na saindang Diyos ‘saro sanang Jehova’? Siyempre, aram ninda! Saro sanang Diyos an aram asin sinasamba kan maimbod na mga Israelita—an Diyos kan saindang apuon na si Abraham, Isaac, asin Jacob. Kun siring, taano ta ipinagirumdom pa ni Moises sa sainda na si Jehova na saindang Diyos ‘saro sanang Jehova’? May koneksiyon daw an pagigin saro ni Jehova sa pagkamuot sa saiya nin bilog na puso, bilog na kalag, asin bilog na kusog, arog kan sinasabi sa bersikulo 5? Asin ano an kahulugan para sa sato ngunyan kan mga tataramon na yaon sa Deuteronomio 6:4, 5?\nAN PAGIGIN SARO NI JEHOVA\n4, 5. (a) Ano an sarong kahulugan kan ekspresyon na ‘saro sanang Jehova’? (b) Paano naiiba si Jehova sa mga diyos kan mga nasyon?\n4 Daing Kaagid. Sa Hebreo asin sa iba pang lengguwahe, an terminong “saro” bako sanang puwedeng ipanungod sa sarong numero. Puwede ining mangahulugan nin pagigin daing kaagid, saro asin iyo sana. Garo ginamit ni Moises an ekspresyon na iyan bako para pahimutikan an palsong katukduan nin Trinidad. Si Jehova an Kaggibo kan langit asin daga, an Soberano kan Uniberso. Mayo na nin ibang totoo o tunay na Diyos kundi siya sana; mayo nin ibang diyos na makakapantay sa saiya. (2 Sam. 7:22) Kaya, ipinapagirumdom ni Moises sa mga Israelita na dapat na magin eksklusibo an pagsamba ninda ki Jehova. Dai sinda dapat na mag-arog sa mga nasyon na nakapalibot sa sainda, na nagsasamba sa manlain-lain na diyos asin diyosa. An iba sa mga palsong diyos na idto pinaniniwalaan na iyo an nagkokontrol sa sarong bagay sa naturalesa. May mga diyos man na pinaniniwalaan na iba pang porma nin sarong partikular na diyos.\n5 Halimbawa, sinasamba kan mga Ehipsiyo an diyos na saldang na si Ra, an diyosa kan langit na si Nut, an diyos kan daga na si Geb, an diyos kan Nilo na si Hapi, asin dakul na hayop na ibinibilang nindang sagrado. Ipinasupog ni Jehova an dakul sa palsong diyos na ini paagi sa Sampulong Damat. An panginot na diyos kan mga Canaanita iyo si Baal, an diyos nin pagkamainaki, asin pinaniniwalaan man na diyos kan langit, uran, asin bagyo. Sa dakul na lugar, si Baal man an patron na diyos sa lugar ninda. (Bil. 25:3) Dapat girumdumon kan mga Israelita na an saindang Diyos, an “tunay na Diyos,” ‘saro sanang Jehova.’—Deut. 4:35, 39, NW.\n6, 7. Ano an saro pang kahulugan kan terminong “saro,” asin paano pinatunayan ni Jehova an pagigin “saro” niya?\n6 Dai Nagbabago Asin Maimbod. An terminong “saro” nangangahulugan man nin pagkasararo asin pagigin saro sa katuyuhan saka gibuhon. Si Jehova, bakong Diyos na paburubago o dai nin kasiyertuhan. Imbes, pirmi siyang mapagtitiwalaan, dai nagbabago, maimbod, asin totoo. Nanuga si Jehova ki Abraham na mamanahon kan mga gikan kaini an Dagang Panuga, asin naggibo Siya nin makangangalas na mga milagro tanganing utubon an panugang iyan. Dawa luminihis an 430 taon, dai nagbago an katuyuhan na iyan ni Jehova.—Gen. 12:1, 2, 7; Ex. 12:40, 41.\n7 Pakalihis nin ginatos na taon, inapod ni Jehova an mga Israelita na saiyang mga saksi, asin sinabi niya sa sainda: “Ako an Saro na dai nagbabago. Dai nin Diyos na nainot sa sako, asin dai na nin suminunod sa sako.” Tanganing iduon na dai nagbabago an saiyang katuyuhan, sinabi pa ni Jehova: “Ako pirming an Saro na iyo man sana.” (Isa. 43:10, 13, NW; 44:6; 48:12) Pambihira nanggad na pribilehiyo para sa mga Israelita—asin para sa sato—na magin mga lingkod ni Jehova, an Diyos na dai nagbabago asin maimbod sa gabos niyang gibo!—Mal. 3:6; Sant. 1:17.\n8, 9. (a) Ano an hinahagad ni Jehova sa saiyang mga parasamba? (b) Paano idinuon ni Jesus an kahulugan kan mga tataramon ni Moises?\n8 Iyo, ipinagirumdom ni Moises sa banwaan na an pagkamuot asin pagmakulog sa sainda ni Jehova magdadanay saka nungkang magbabago. Huli kaiyan, maninigo sanang itao ninda sa saiya an saindang eksklusibong debosyon asin lubos ninda siyang kamutan nin bilog na puso, kalag, asin kusog. Asin tanganing arog man kaiyan an gibuhon kan mga hoben, dapat na tukduan kan mga magurang an saindang mga aki sa gabos na pagkakataon.—Deut. 6:6-9.\n9 Huling dai nagbabago asin nagdadanay an kabutan saka katuyuhan ni Jehova, malinaw na dai man nagbabago sagkod ngunyan an panginot na mga kahagadan niya para sa saiyang tunay na mga parasamba. Tanganing akuon niya an satong pagsamba, dapat man niyatong itao sa saiya an satong eksklusibong debosyon asin kamutan siya nin bilog na puso, isip, asin kusog. Sa katunayan, iyan mismo an isinimbag ni Jesu-Cristo kan may maghapot sa saiya kun arin na tugon an panginot sa gabos. (Basahon an Marcos 12:28-31.) Kaya, aramon niyato kun paano ta maipapahiling sa satong mga gibo na talagang nasasabutan niyato na ‘si Jehova na satong Diyos saro sanang Jehova.’\nITAO KI JEHOVA AN EKSKLUSIBONG DEBOSYON\n10, 11. (a) Paano masasabing si Jehova sana an satong sinasamba? (b) Paano ipinahiling kan mga hoben na Hebreo an saindang eksklusibong debosyon ki Jehova?\n10 Tanganing si Jehova an satong magin saro asin iyo sanang Diyos, dapat niyatong itao sa saiya an satong eksklusibong debosyon. Mayo dapat siyang kaagaw na ibang diyos o dai dapat nababanga an satong pagsamba sa saiya. Dai man dapat iyan masalakan nin mga ideya o kaugalian na hali sa ibang porma nin pagsamba. Dapat niyatong tandaan na si Jehova, Diyos na bakong basta kabilang sana sa kadakul na diyos asin bako sanang Diyos na pinakanakakalabi saka pinakamakapangyarihan sa sainda. Kundi, si Jehova sana an dapat na sambahon.—Basahon an Kapahayagan 4:11.\n11 Sa libro nin Daniel, mababasa niyato an dapit sa mga hoben na Hebreo na si Daniel, Hananias, Misael, asin Azarias. Ipinahiling ninda an saindang eksklusibong debosyon ki Jehova bako sanang paagi sa dai pagkakan kan mga kakanon na ibinibilang na maati, kundi paagi man sa dai pagluhod sa bulawan na imahen ni Nabucodonosor. Malinaw kun ano na panginot sa sainda—an dai ikompromiso an saindang pagsamba.—Dan. 1:1–3:30.\n12. Tanganing maitao ki Jehova an eksklusibong debosyon, sa ano kita dapat na mag-ingat?\n12 Tanganing maitao ki Jehova an eksklusibong debosyon, dai niyato pagtugutan na magin panginot sa satong buhay an ano man na bagay, ni pagtugutan man iyan na magin kaagaw ni Jehova sa satong debosyon na dapat para sana sa saiya. Ano an mga bagay na iyan? Malinaw na sinabi ni Jehova sa saiyang Sampulong Tugon na dai dapat magkaigwa nin ibang diyos an saiyang banwaan apuwera sa saiya asin dai sinda dapat maggibo nin ano man na klase nin idolatriya. (Deut. 5:6-10) Manlain-lain an klase nin idolatriya ngunyan, asin an iba kaiyan tibaad dai ta tulos naririsa. Pero dai nagbabago an mga kahagadan ni Jehova—sagkod ngunyan, siya ‘saro sanang Jehova.’ Hilingon niyato kun ano an kahulugan kaini para sa sato.\n13. Ano an puwedeng makaagaw kan pagkamuot niyato ki Jehova?\n13 Sa Colosas 3:5 (basahon), mababasa niyato an mapuwersang sadol sa mga Kristiyano mapadapit sa mga bagay na puwedeng makaraot sa saindang eksklusibong relasyon ki Jehova. Mangnuhon na ikinonektar sa idolatriya an kapasluan. Taano? Huling kun grabe an pagmawot ta sa sarong bagay, arog kan kayamanan o luho, puwedeng magin siring iyan sa sarong makapangyarihan na diyos na kinokontrol an satong buhay. Pero kun hihilingon niyato an bilog na bersikulo, an gabos na iba pang sinambit na kasalan diyan, sa ano man na paagi, konektado sa kapasluan na sarong klase nin idolatriya. Kun grabe an pagmawot niyato sa siring na mga bagay, pasil sanang maagaw kaiyan an pagkamuot ta sa Diyos. Tutugutan ta daw na kontrulon kita kan saro sa mga iyan, asin si Jehova dai na magin ‘saro sanang Jehova’ para sa sato? Dai nanggad!\n14. Ano an ipinatanid ni apostol Juan?\n14 Iyan man an idinuon ni apostol Juan kan siya magpatanid na an siisay man na namumuot sa mga bagay na nasa kinaban—‘[mawot] nin laman asin an [mawot] nin mga mata pati an kapaabaw-abawan nin buhay’—kun siring, ‘an pagkamuot nin Ama mayo sa saiya.’ (1 Juan 2:15, 16) Nangangahulugan ini na kaipuhan niyatong regular na siyasaton an satong puso tanganing maaraman kun baga gustong-gusto na kaiyan an sa kinaban na libangan, pag-iriba, asin istilo nin pagbado saka pagpakarhay sa sadiri. O tibaad, hinihinguwa na niyatong makamtan an “darakulang bagay,” arog kan pagkua nin halangkaw na edukasyon. (Jer. 45:4, 5, An Marahay na Bareta Biblia) Madali na kitang lumaog sa ipinanugang bagong kinaban. Kaya, mahalagang marhay na isaisip niyato an mapuwersang mga tataramon ni Moises! Kun nasasabutan asin nagtutubod talaga kita na ‘si Jehova na satong Diyos saro sanang Jehova,’ gigibuhon ta an bilog niyatong makakaya para maitao sa saiya an satong eksklusibong debosyon asin paglingkudan siya sa paaging inuuyunan niya.—Heb. 12:28, 29.\nPAGDANAYON AN PAGKASARARO BILANG KRISTIYANO\n15. Taano ta kinaipuhan na ipagirumdom ni Pablo sa mga Kristiyano kaidto na an Diyos ‘saro sanang Jehova’?\n15 An pagigin saro ni Jehova nagpapahiling man na an gusto niya sa mga parasamba niya iyo na magkasararo asin magkaigwa nin saro sanang katuyuhan. An Kristiyanong kongregasyon kan inot na siglo kompuwesto nin mga tugang na Judio, Griego, Romano, asin iba pang nasyonalidad. Manlain-lain an pinaghalian nindang relihiyon, kostumbre, asin kagustuhan. Huli kaini, an iba nasakitan na akuon an bagong paagi nin pagsamba o lubos na bayaan an dati nindang mga kaugalian. Kaya kinaipuhan na ipagirumdom ni apostol Pablo sa sainda na an mga Kristiyano saro sana an Diyos, si Jehova.—Basahon an 1 Corinto 8:5, 6.\n16, 17. (a) Anong hula an nauutob sa panahon niyato ngunyan, asin ano an resulta kaiyan? (b) Ano an puwedeng makaraot sa satong pagkasararo?\n16 Kumusta man an sitwasyon sa Kristiyanong kongregasyon ngunyan? Ihinula ni propeta Isaias na sa ‘huring mga panahon,’ an mga tawo hali sa gabos na nasyon matiripon sa halangkaw na bukid nin tunay na pagsamba ki Jehova. Asin masarabi sinda: ‘Tutukduan kita [ni Jehova] kan saiyang mga dalan, asin magraralakaw kita sa saiyang mga dana.’ (Isa. 2:2, 3) Nauugma nanggad kita na mahiling na nauutob sa ngunyan an hulang ini! Bilang resulta, an mga kongregasyon ngunyan kompuwesto nin mga tugang na iba-iba an rasa, kultura, asin lengguwahe. Pero, nagkakasararo sindang nag-uumaw ki Jehova. Kaso, huli sa pagkakalain-lain na ini nagkakaigwa minsan nin mga problema.\nNagtatabang ka daw na mapagdanay an pagkasararo kan Kristiyanong kongregasyon? (Hilingon an parapo 16-19)\n17 Halimbawa, ano an paghiling mo sa mga kapagtubod niyato na lain na marhay an kultura? Tibaad an dinakulaan nindang lengguwahe, istilo nin pagbado, ugali, asin kakanon iba sa nakatudan mo. Linilikayan mo daw sinda asin nakikiiba ka sana sa mga kapareho mo an pinaghalian? O paano kun an ninombrahan na mga paraataman sa saindong kongregasyon—o sa saindong sirkito, o sangay—iba an kultura o rasa, o mas hoben sa saimo? Tutugutan mo daw an siring na pagkakalain na makaraot sa pagkasararo asin sa pagkaigwa niyato nin sarong katuyuhan, na dapat mahiling sa sato bilang banwaan ni Jehova?\n18, 19. (a) Anong sadol an sinambit sa Efeso 4:1-3? (b) Ano an magigibo niyato para makatabang na magdanay an pagkasararo sa kongregasyon?\n18 Ano an makakatabang sa sato para malikayan an arog kaiyan na problema? Nagtao si Pablo nin praktikal na sadol sa mga Kristiyano sa Efeso na sarong mayaman na siyudad na an mga nakaistar manlain-lain an pinaghalian. (Basahon an Efeso 4:1-3.) Mangnuhon na inot na sinambit ni Pablo an mga kuwalidad arog kan kapakumbabaan, kahuyuan, pagpapasensiya, asin pagkamuot. Maiaagid niyato an mga kuwalidad na ini sa mga harigi nin sarong harong na pinagdadanay iyan na nakatindog. Pero apuwera sa pagkaigwa nin masarig na mga harigi, kaipuhan man kan harong an regular na pagmentenar para dai tulos iyan maraot. Pinakiulayan ni Pablo an mga Kristiyano sa Efeso na dapat sindang magmaigot na papagdanayon ‘an pagkasararo kan espiritu.’\n19 Dapat na gibuhon kan lambang saro sa sato an pinakamakakaya niyato tanganing mapagdanay an pagkasararo sa kongregasyon. Paano niyato iyan magigibo? Inot, pauswagon asin ipahiling an mga kuwalidad na sinambit ni Pablo—kapakumbabaan, kahuyuan, pagpapasensiya, asin pagkamuot. Dangan, pagmaigutan na pakusugon an nakakapasararong ‘gapos nin katuninungan.’ Dapat niyatong hinguwahon na hirahayon, sabi ngani, an ano man na puwedeng maglataw na garo saradit na gatak na mga kaluyahan. Kun gigibuhon ta iyan, nakakatabang kita na mamentenar an satong mahalagang marhay na katuninungan asin pagkasararo.\n20. Paano ta maipapahiling na nasasabutan niyato na ‘si Jehova na satong Diyos saro sanang Jehova’?\n20 ‘Si Jehova na satong Diyos saro sanang Jehova.’ Mapuwersa nanggad na mga tataramon iyan! Napakusog kan pagirumdom na iyan an mga Israelita na atubangon an mga kadipisilan kan sinda maglaog sa Dagang Panuga asin sakupon iyan. Kun isinasapuso niyato an mga tataramon na iyan, matatawan man kita kaiyan nin kusog para maatubang an nagdadangadang na dakulang kahurasaan asin pagkatapos, makakontribwir sa katuninungan saka pagkasararo sa Paraiso. Lugod na padagos niyatong itao an satong eksklusibong debosyon ki Jehova. Kaipuhan na bilog na kalag niyato siyang kamutan saka paglingkudan asin hinguwahon na mapagdanay an pagkasararo bilang magturugang. Kun padagos tang gigibuhon iyan, makakalaom kita na may lubos na kumpiyansa na mahihiling niyato an kautuban kan sinabi ni Jesus mapadapit sa mga huhukuman niya bilang karnero: “Madya, kamong mga binendisyunan kan sakuyang Ama, manahon nindo an Kahadian na inandam para sa saindo puon pa sa pagkaestablisar kan kinaban.”—Mat. 25:34, NW.


Gusto kong magtubod na padangat ni Digong an Bicolandia lalo na an Bicolanang Vice-Presidente na si Leni Robredo.\nLabi na lang duwang taon an natatada sa turno ni Presidente Rodrigo Duterte pero an perming laman kan mga dyaryo nasyonal, sa mga banner headlines saka mga columns asin editorials an pangaran ni VP Leni.\nKan nombrahan siyang co-chair kan ICAD tanganing maguin katabang kan administrasyon sa giyera kontra droga, naguin importanteng figura sa politika an biyuda kadtong depuntong DILG Secretary asin Naga City Ex-Mayor Jessie M. Robredo. Maski ano pang sabihon kan mga kritiko ni Leni asin kan mga kasurog kan Duterte administration, si Leni duminakula nang marhay asin naguin importante sa isip kan milyones na Pilipino.\nAn mga Bicolano halop asin perming naghaharamay an tulak na magka-igwa man lamang nin hefe-ejecutivo na hali sa Kabicolan.\nPinaka-ultimong pangaturogan kan mga Bicolano na maguin Presidente iyo idtong Raul Roco, an pigsasabing “the best President the Philippines never had”. Kasagsagi kan kampanya nagkahelang siya asin binawian nin buhay.\nEnot pa ki Roco, naguin matanog kadto an ngaran ni Senador Dominador “Bading” Aytona kan Albay (alumnus Kan Cam Hay) alagad dai man sinuwerte.\nPinaka-enot idtong Wenceslao Q. Vinzons Sr. nag-gobernador asin congressman kan Camarines Norte, naguin Con-con delegate kan 1935 Constitutional Convention, pinakasikat na student leader asin editor kan Philippine Collegian sa U.P., may kaisipan na sararuon an Malay race arog kan mga Pilipino, Indonesians and Malaysians na maguin sarong nasyon-(Malaya-Iredenta) asin pinaka-matibay na leader nin guirella kan tiempo Hapon, dai nagsuko sa mga Hapones mala ta ginadan siya, inilubong kun saen mala ta maski tulang niya dai nakutkot sagkod ngonyan na panahon. Luminaban siya sa prinsipyo kun pano maguin independiente an Pilipinas kontra ki Presidente Manuel Luis Quezon asin an saro sa mga sigedores niya sa U.P. iyo mismo si depuntong Senador Arturo M. Tolentino.\nAn Bicol bistadong opposisyon lalo na kan panahon ni Marcos particularmente kan snap elections kan 1986. Antes kan Edsa Revolution kan February 25 kan kaparehong taon nagka-igwa nang silensyong pagprotesta an mga Bicolano sa laog kan Capitolyo Provincial kan Camarines Sur sa pagduda na dadayaon kan Kilusang Bagong Lipunan an pirilian na pabor ki Marcos.\nNagsunod na lang an Edsa Revolution duman sa Metro Manila.\nKan Batasan Election kan 1984 nagpaheling na an mga Bicolano nin pagkontra sa administrasyon ni Marcos kan paganahon ninda an Apat na Aguila (Luis Villafuerte, Edmundo Cea, Boboy Alfelor asin Lando Andaya) kontra sa pig-aapod na Apat na Uwak kan KBL(Noli Fuentebella, Juancio Trivinio, Lorenso Ballecer, asin Salvador P. Bigay).\nAlagad maski may pig-aapod na Bicol Bloc sa Kongreso asin may mga darakulang lideres sa Bicol arog ki Jose Fuentebella, Felix Fuentebella,Noli Fuentebella, Ramon Felipe Jr., Luis Villafuerte, Joey Salceda Marcial Pimentel, Esmeraldo Eco, Juan asin Jose Alberto, Juan Frivaldo,Macario Peralta, Emilio Espinosa Jr., Carlos Imperial asin iba pa alagad dai nungka nagkakaburunyog o nagkakasararo kaya watak-watak an mga Bicolano. Dai nakakaproducir nin sarong lider nasyonal. Kan manggana si Leni kan 2016 bilang Vice-Presidente kan Republika, siya na an pigtitingag kan saiyang mga kahimanwa bako lang bilang lider kan mga Bicolano kundi sarong lider nasyonal.\nBilang Vice-Presidente asin chairman kan Liberal Party o Opposition siya an nangenutan sa kampanya para sa senado kan mga kandidato kan Otso-Deretcho na nanggana sa enterong Kabicolan kontra sa mga kandidato kan administrasyon.\nDuman naheling an pwersa ni Mrs. Robredo bilang lider kan Opposition.\nGabos na tuyaw niya sa administrasyon sinisimbag mismo ni Presidente Duterte o kan saiyang kapwa Bicolano na si Presidential-spokesman Sal Panelo.\nSa pag-ako niya kan puwesto bilang ICAD co-chairman na sabi niya mayong politika pero nagkusog lugod an saiyang estatura sa kinaban nin politika.\nNagbuburutwa na an mga pangaran kan mga presidentiables sa 2022 poon ki Sara Duterte, Manny Paquiao, Ping Lacson, Grace Poe, Cynthia Villar saka si Isko Moreno pero kun an election gigibohon ngonyan na panahon o sa 2022 nakakabintahe na si Mrs. Robredo ta an saiyang pangaran iyo na an pinaka-matanog sa enterong nasyon.\nKun totoo an huring-huding na amayon pa na may dai-pagkakairintindihan si Mayor Nelson Legascion asin si ex-Mayor John Bongat huli sa color kan merkado publiko, asul kontra yellow, pangaran kan merkado Peoples Mall vs Naga City Supermarket asin kan Battle Cry kan ciudad “Naga City Smiles” vs “Naga na, Bangon na”, lugui sindang duwa. Baka pareho sinda mawaraan taya sa 2022.\nBaka mas juven, mas mayaman pa sa duwa bakong lalaki, baka may mas mahamot na pangaran sa Naga an masunod na pamayo kan City Hall.\nMag-antabay sa programang “INI AN TOTOO” kada Sabadong alas 8 30 to 930 nin aga (oras sa Pilipinas) sa OK Bangon FM, 97.5 KHZ/PBN TV 5, Caceres cable,Sky cable asin facebook live streaming worldwide. Program hosts: Winnie Ceas-Ventura and Ernie Verdadero.


Kadmyo - Wikipedia\nKristalikong kadmyo sa korteng bar asin sa kubikong korte bilang pagkumpara\nAn kadmyo (Ingles: cadmium) iyo sarong elementong kimikal sa simbolong Cd asin atomikong bilang na 48. An malumoy, mala-pirak na puting metal na ini iyo kimikal na kaparehas sa duwa pang ibang pusog na metal sa grupo 12, zinc, asin merkuryo. Arug kan zinc, nagpapahiling ini nin oksidasyong estado na +2 sa kadaklan nin kompuwesto kaini, asin arug kan merkuryo, igwa ini nin mas hababang punto nin pagtunaw kumpara sa mga transisyong metal sa grupo 3 hasta 11. An kabilugang konsentrasyon kan kadmyo sa kadagaan kan Kinaban iyo nasa tahaw kan 0.1 asin 0.5 parte kada milyon (ppm). Nadiskobre ini kan 1817 nin sabay ni Stromeyer asin Hermann, parehas sa Alemanya, bilang impuridad kan zinc carbonate.\nAn kadmyo iyo nangyayari bilang sarong menor na komposisyon sa kadaklan nin mga zinc ores asin iyo gilid-na-produkto kan produksyo nin zinc. An kadmyo iyo nagagamit sa halabang panahon bilang sarong panglikay nin korosyon sa steel, asin an mga kompuwesto kan kadmyo iyo nagagamit bilang pigmento na pula, amarilyo, asin giyaw, sa pagkulay nin salming, asin pag-istabilisa kan plastik. An kagamitan kan kadmyo iyo heneral na naiinaan huli ta ini iyo nakakalason (ispesikong ining nakalista sa European Restriction of Hazardous Substances Directive) asin an mga nickel-kadmyo na baterya iyo nariribayan na kan nickel-metal hydride asin lityo-iyono na mga baterya. Saro sa nagkapira kaining bagong kagamitan iyo an sa mga cadmium telluride na solar panel.\nAlagad an kadmyo iyo mayo nin bistong biyolohikal na paggana sa mga mas halangkaw na organismo, sarong dependente sa kadmyo na carbonic anhydrase an nahanap sa mga diatomiko sa kadagatan.\nAn Wikimedia Commons igwa nin medya dapit sa Kadmyo.\nCadmium sa The Periodic Table of Videos (University of Nottingham)\nKinua sa "https://bcl.wikipedia.org/w/index.php?title=Kadmyo&oldid=210570"\nHuring binago an pahinang ini kaitong 10 Agosto 2021, alas 02:14.


ECs sa CSur nagpalangkaw na nin tarifa sa kuryente\nApektado na an mga electric cooperative (ECs) sa sunod-sunod na paglumpat kan presyo nin petrolyo nagpalangkaw na kan saindang tarifa sa kuryente asin igwa naman sasapoon an miembros-consumedores na dugang na tarifa sa electric billing para sa bulan Marso.\nSa Camarines Sur II Electric Cooperative (Casureco II) nagpalangkaw na nin singil sa tarifa na nagcacantidad 50 hasta 60 centavos cada kWh kan Febrero asin ngunian na Marso igwa naman sunod na palangkaw nin tarifica.\nSi Rinner Bucay opisyal na parataram kan Casureco II nagpahayag sa sunod na meter reading sa consumo sa kuryente sa mga miembros-consumedores sa saindang mga coverage area sa Marso 19, 2022, posibleng magpatong naman nin 80 centavos sa cada kWh.\nKan bulan nin Febrero an singil sa residential – Php12.0038 kWh, sa commercial – Php11.1285 asin sa industrial – Php10.1295.\nSaiyang sinabi na dai ninda kontrolado an barakalan kan presyo nin kuryente afuera kan padagos na pagnipis sa suplay kan kuryente apektado na kan pagparalangkaw kan petrolyo huli kan giyera sa Russia asin Ukraine.\nAn pagkulang-kulang nalangkaw man an demand na nagiging resulta sa pag-ulanto kan presyo asin an huring apektado iyo an consumedores.\nSegun pa ni Bucay na an paglangkaw sa generation charge dai kontrolado kan mga cooperativa nin electricidad na digdi na napakol an paglangkaw kan presyo hale sa saindang supplier.\nIba kun sa capital expenditures asin maagi ini sa Annual General Membership Assembly (AGMA), sabi pa kan Casureco II.\nKabale pa sa angrangay iyo an paglangkaw kan presyo sa mga imported na oring na ginagmit sa pang gatong nganing makaproducir nin kuryente.\nAn ibang mga cooperativa nin kuryente sa Camarines Sur nagpaluwas na kan saindang aviso siring kan Casureco III sa Rinconada district mantang sa Camarines Sur I Electric Cooperative (Casureco I) nag-implementar na kan dugang na tarifa asin an mga dahilan iyo an pagnipis kan suplay nin kuryente, produkto nin petrolyo asin nagpalangkaw naman nin presyo cada kWh an saindang power supplier.\nSi saindang tarifa sa residential kan Febrero Php9.9151 naglankaw nin 38 centavos asin 39 centavos sa low voltage mayo pang kumfirmasyon kun igwa naman masunod ngunian na Marso.\nAn National Grid Corporation of the Philippines (NGCP) nagpaluwas na nin aviso sa pagnipis kan suplay na magiging dahilan kan mga rotational brownout. (dpa)


Tukduan an mga Aki—Kun Saen Makakanompong nin Karangahan\nMAY panahon daw na ika namomondo asin napupungaw?— Napag-isip-isip mo na daw kun baga may namomoot sa saimo?— An nagkapirang aki iyo. Alagad nanunuga an Dios: “Ako dai malilingaw sa saimo.” (Isaias 49:15) Bako daw na marahayon iyan na isip-isipon?— Iyo, talagang namomotan kita ni Jehova Dios!\nAno sa paghona mo an pagmate kan sadit na karnerong ini na nalagalag?\nAn sarong kagsurat kan Biblia nagsabi: “Enkaso bayaan ako kan sakong sadiring ama asin kan sakong sadiring ina, si Jehova mismo an maampon sa sako.” (Salmo 27:10) An pakaaram kaiyan puedeng makaranga talaga sa sato, bako daw?— Iyo, sinasabi sa sato ni Jehova: “Dai ka matakot, huli ta ako nasa saimo. . . . Tatabangan taka nanggad.”—Isaias 41:10.\nPero, kun beses, pinababayaan ni Jehova na tawan kita nin problema ni Satanas. Pinababayaan pa ngani ni Jehova na baloon ni Satanas an Saiyang mga lingkod. Sarong beses pinapagdusang marhay kan Diablo si Jesus kaya nag-agrangay si Jesus ki Jehova: ‘Dios ko, Dios ko, tadaw ta binayaan mo ako?’ (Mateo 27:46) Dawa ngani nagdudusa si Jesus, aram pa man giraray nia na namomotan sia ni Jehova. (Juan 10:17) Alagad aram man ni Jesus na pinababayaan nin Dios na baloon ni Satanas an Saiyang mga lingkod asin tinotogotan si Satanas na papagdusahon sinda. Sa saro pang kapitulo ipaliliwanag niato kun taano ta pinababayaan nin Dios si Satanas na gibohon ini.\nKun kita aki pa, depisil na dai matakot kun beses. Halimbawa, nalagalag ka na daw?— Natakot ka daw?— Dakol na aki an matatakot. Sarong beses may inestorya an Dakulang Paratokdo manongod sa saro na nalagalag. Alagad an nalagalag bakong aki. Idto sarong karnero.\nSa nagkapirang paagi garo ka sarong karnero. Taano man? Bueno, an mga karnero bakong gayong dakula o makosog. Asin kaipuhan ninda nin saro na maataman sa sainda asin maprotehir sa sainda. An nag-aataman sa mga karnero inaapod na pastor.\nSa estorya nia isinaysay ni Jesus an manongod sa sarong pastor na may sanggatos na karnero. Alagad ta nalagalag an saro sa mga karnero. Tibaad gusto kaiyan na maheling kun ano an yaon sa ibong kan bulod. Alagad dai nahaloy, harayo na sa iba an karnerong iyan. Naiimahinar mo daw kun ano an namatean kan karnerong iyan kan iyan sumalingoy asin naheling na iyan solo-solo na?—\nAno daw an gigibohon kan pastor kun maaraman nia na nawawara an sarong karnero? Sasabihon daw nia na kasalan iyan kan karnero kaya dai nia iyan poproblemahon? O babayaan daw nia sa sarong ligtas na lugar an 99 karnero asin hahanapon an sasarong iyan? Maninigo daw sa siring na paghihingoa an sarong karnero?— Kun ika an karnerong nalagalag, gusto mo daw na hanapon ka kan pastor?—\nSiisay an kapareho kan pastor na nagligtas kan saiyang karnero?\nNamomotan na marhay kan pastor an gabos niang karnero, pati an sarong nalagalag. Kaya hinanap nia an nawawara. Isip-isipa na sana kun gurano an kaogmahan kan karnerong nalagalag kan maheling kaiyan na nagdadangadang an pastor! Asin sinabi ni Jesus na naggayagaya an pastor na nakua nia an saiyang karnero. Ipinaggayagaya nia iyan nin labi sa 99 karnero na dai nalagalag. Ngonyan, siisay daw an kapareho kan pastor sa estorya ni Jesus? Siisay daw an nagmamakolog sa sato nin arog kan pagmakolog kan pastor sa saiyang mga karnero?— Sinabi ni Jesus na an Ama nia sa langit nagmamakolog. Asin an Ama nia iyo si Jehova.\nSi Jehova Dios an Dakulang Pastor kan saiyang banwaan. Namomotan nia an gabos na naglilingkod sa saiya, pati an mga aki na arog mo. Habo nia na an siisay man sa sato makolgan o malaglag. Marahayon nanggad na maaraman na an Dios may siring na pagmakolog sa sato!—Mateo 18:12-14.\nTunay daw para sa saimo si Jehova arog kan pagigin tunay ni tatay mo o nin iba pa?\nTalaga daw na nagtutubod ka ki Jehova Dios?— Sia daw tunay na persona para sa saimo?— Totoo na dai niato naheheling si Jehova. Ini huli ta sia sarong Espiritu. An hawak nia dai naheheling kan satong mga mata. Alagad tunay siang persona, asin naheheling nia kita. Aram nia kun kaipuhan niato nin tabang. Asin puede kitang makipag-olay sa saiya sa pamibi, kun paanong nakikipag-olay kita sa ibang tawo digdi sa daga. Gusto ni Jehova na gibohon niato ini.\nKaya kun namomondo ka o an pagmate mo solo-solo ka, ano daw an maninigo mong gibohon?— Kaolayon mo si Jehova. Rumani ka sa saiya, asin rarangahon saka tatabangan ka nia. Girumdoma na namomotan ka ni Jehova, dawa kun an pagmate mo garo ka solo-solo. Kuanon niato an satong Biblia. Digdi sa Salmo 23, sinasabi sa sato, poon digdi sa Sal 23 bersikulo 1: “Si Jehova an sakuyang Pastor. Dai ako magkukulang nin ano man. Sa madoot na mga sabsaban pinahihigda nia ako; dinadara nia ako sa matubig na mga pahingaloan.”\nMangnoha an idinadagdag kan kagsurat, sa Sal 23 bersikulo 4: “Minsan ako maglakaw sa kababan nin kadikloman, dai ako natatakot sa ano man na maraot, huli ta ika kaibanan ko; an saimong sogkod asin an saimong baston iyo an mga nakararanga sa sako.” Arog kaiyan an pagmate nin mga tawo kun an Dios ninda si Jehova. Nakakanompong sinda nin karangahan kun may problema sinda. Arog man daw kaiyan an saimong pagmate?—\nKun paanong inaataman nin sarong mamomoton na pastor an saiyang aripompon, inaataman man na marhay ni Jehova an saiyang banwaan. Tinotokdoan nia sinda kan tamang direksion, asin sinda maogmang nagsusunod sa saiya. Dawa kun may karibokan sa palibot ninda, dai sinda kaipuhan na matakot. Ginagamit nin pastor an saiyang sogkod o an saiyang baston tanganing protehiran an mga karnero sa mga hayop na tibaad mangolog sa sainda. Isinasaysay kan Biblia kun paano prinotehiran kan hoben na pastor na si David an saiyang mga karnero sa sarong leon asin sa sarong oso. (1 Samuel 17:34-36) Asin aram kan banwaan nin Dios na poprotehiran man sinda ni Jehova. Puede sindang makamate na harayo sinda sa peligro ta an Dios nasa kaibanan ninda.\nSiring sa sarong pastor na nagpoprotehir sa saiyang mga karnero, siisay an makatatabang sa sato kun kita may problema?\nTalagang namomotan ni Jehova an saiyang mga karnero, asin mapagpadangat nia sindang inaataman. Sinasabi kan Biblia: ‘Siring sa pastor pangengenotan nia an saiyang mga karnero. Paagi sa saiyang takyag titiponon nia an mga saradit.’—Isaias 40:11.\nDai ka daw naoogmang maaraman na arog kaiyan si Jehova?— Gusto mo daw na magin saro sa mga karnero nia?— An mga karnero naghihinanyog sa boses kan saindang pastor. Nagdadanay sindang harani sa saiya. Naghihinanyog ka daw ki Jehova?— Nagdadanay ka daw na harani sa saiya?— Kun siring, nungka na dapat kang matakot. Kaibanan mo si Jehova.\nMamomoton na inaataman ni Jehova an mga naglilingkod sa saiya. Magkaibanan niatong basahon an sinasabi kan Biblia manongod digdi, sa Salmo 37:25 (36:25, “Dy”); 55:22 (54:23, “Dy”); asin Lucas 12:29-31.\nI-share I-share Kun Saen Makakanompong nin Karangahan\nSi Elias—Nag-ako Siya nin Karangahan sa Saiyang Diyos


NFA CSur abunda sa bagas, alagad namumundo sa RTL\nPili, Camarines Sur – Abunda an stock nin imported rice sa bodega kan National Food Authority sa Camarines Sur mantang padagos pa an pagsuplay sa sainda kan pig-angkat na bagas hali sa Vietnam alagad posibleng sundo na sana sa Septiembre 2019 huli kan pag-epekto kan controvercial na Rice Tarrification Law (RTL).\nHahalian nang regulatory power an NFA kabale na digdi an pagpundo na ninda sa pagsuplay nin NFA rice sa saindang mga acreditadong retailers sa mercado mantang dai na maangkat nin imported rice an gobierno matapos itao na sa pribakong sektor huli kan RTL.\nSinabi ni NFA Provincial Manager Alan Sabaybay sa ngonian igwa pa sindang 60 mil na sakong stock nin bags asin igwa pang nag-aabot na imported rice hali sa 600 mil na sakong bagas na babarangaon kan anom na provincia kan Bikol na ipapadara kan saindang opisina rehiyonal.\nAn saindang alokasyon sa mga NFA rice retailers si tama sana tanganing maseguro na igwa sindang naka-andam na food security encaso igwang mangyaring calamidad.\nMagpapadagos an saindang palay procurement sa presyong P20 cada kilo, P17 kaini hali sa NFA asin an P3 cada kilo hali sa fondo kan Departamento de Agricultura bilang saindang support price nganing ma-enganyar an mga paraoma sainda na magpabakal kan inaning paroy.\nMatamlay an mga empleados kan ahencia huli kan dai dinangog ni Presidente Rodrigo Duterte an saindang pagcontra sa Rice Tarrification Law huli ta oras na mag-epekto na an ley ciertong rinibong empleados asin opisyal an mahahalian trabajo sa NFA.\nAn mga empleados asin paraoma kinukundenar an ginibo sa sainda ni Senador Cythia Villar na iyo an nagpadreno kan bill sa senado bilang pamayo kan Committee on Agriculture asin si Presidente Duterte na pinermahan an Rice Tarrification bill.\nSi Silvester Bonto, presidente kan National Confederation of Irrigators Association nagpahayag na saindang dadarahon an isyu sa Corte Suprema huli ta disventajeng marhay sa sektor nin paraoma asin paborable sa dati nang mayayaman na rice traders. (dpa)


1 NEPHI TSAPTER 8\nSi Lehi nakahiling nin sarong bisyon kan kahoy nin buhay --- Siya nagkakan nin prutas kaini asin nagmawot na gibohon man ini kan saiyang pamilya --- Nakahiling siya nin sarong giyang-lansang, sarong pikiti asin hayakpit na dalan, asin nin madag-umon na kadikloman na minapatos sa mga tawo --- Si Sariah, si Nephi, asin Sam nagkakan nin prutas, alagad si Laman asin si Lemuel naghabo.\nAsin nangyaring naglipas na kami nagtiripon nin manlaen-laen na pisog sa kada klase, mga banhi sa kada grupo, asin kan mga pisog nin mga prutas sa kada grupo man.\n2 Asin nangyaring naglipas na habang nag-eestar an sakuyang ama sa kaparangan siya nakipag-olay sa samuya na nagsasabi: Hilnga, ako nangiturugan nin sarong pangiturugan; o sa ibang tataramon, ako nakahiling nin sarong bisyon.\n3 Asin uya, dahil sa bagay na ining sakuyang nahiling, nagka-igwa ako nin rason na mag-omaw sa Kagurangnan dahil ki Nephi asin ki Sam; ta igwa ako nin pagtubod na sinda, asin man kan gabos nindang aki, maliligtas.\n4 Pero hilnga, si Laman asin si Lemuel, grabe an sakuyang pagkatakot para sa sainda; ta hilnga, sa sakuyang pag-iisip ako nakahiling sa sakuyang pangiturugan, sarong madiklom asin makatakot na kaparangan.\n5 Asin nangyaring naglipas na ako nakahiling nin sarong lalake, asin siya nababadoan nin sarong mapution na roba; asin siya nagdulok asin nagtindog sa atubangan ko.\n6 Asin nangyaring naglipas na siya nagtaram sakuya, asin ako saiyang sinabihan na magsunod saiya.\n7 Asin nangyari na habang ako nagsusunod saiya nahiling ko an sakong sadire na ako yaon sa sarong diklom asin mapungaw na kamugtakan.\n8 Asin pagkatapos na ako naglakaw nin kadakul na oras sa kadikloman, nagpoon akong magpangadye sa Kagurangnan na ako saiyang kaherakan, yon sa kadakulaan kan saiyang mamut-on na mga pagkaherak.\n9 Asin nangyaring naglipas na pagkatapos na ako magpangadye sa Kagurangnan ako nakahiling nin sarong dakulaon asin mahiwas na kadagaan.\n10 Asin nangyari na ako nakahiling nin sarong kahoy, na an prutas iyo an pigmamawot tanganing an sarong tawo magin maogma.\n11 Asin nangyaring naglipas na ako nagdulok asin nagkakan nin prutas kaini: asin namatean ko na ini an pinakamahamison sa mahamis, labaw sa gabos na sakuya nang nanamitan. Iyo, asin nahiling ko na an prutas kaini mapution, na mas labaw pa sa gabos na mga kaputian na sakuya nang nahiling.\n12 Asin habang ako nagkakakan nin prutas, pinapano an sakuyang kalag nin sobra kadakulaan na kaogmahan, kun saen, ako nagpoon na magmawot na an sakuyang pamilya kaipuhan man na makakakan kaini; ta naaraman ko na ini mas magugustuhan labaw pa sa ibang prutas.\n13 Asin habang ako nagsalingoy kan sakuyang mga mata sa palibot, na baka laman mahiling ko man an sakuyang pamilya, ako nakahiling nin sarong salog nin tubig; asin ini nag-aagos, asin harani sa kahoy kun saen naggikan an kinakakan kong prutas.\n14 Asin ako nagmasid tanganing mahiling ko an pinaggigikanan kaini; asin namasdan ko an pinakapuro na bako man gayong harayo; asin mismong sa kapuro-purohi nahiling ko an saindong ina, si Sariah, asin si Sam, asin Nephi; asin sinda nakatindog na garo dae ninda aram kun saen sinda paduman.\n15 Asin nangyaring naglipas na ako nagpara-apud sa sainda; asin ako nagtataram na nagkukurahaw nin sarong dakulang boses na sinda magdulok sa sakuyang kinamumugtakan, asin magkakan nin prutas, na mas magugustuhan ninda labaw pa sa ibang prutas.\n16 Asin nangyaring naglipas na sinda nadurulok sakuya asin nagkakan man nin prutas.\n17 Asin nangyaring naglipas na ako nagmamawot na sinda Laman asin Lemuel magdulok asin magkakan man nin prutas; kun kaya ako nagsalingoy kan sakuyang mga mata sa pinakapuro nin salog, na baka laman mahiling ko sinda.\n18 Asin nangyari naglipas na nahiling ko sinda, kaya lang, habo nindang magdulok sakuya asin magkakan nin prutas.\n19 Asin ako nakahiling nin sarong tinubong-lansang, asin ini palaba na naka-antabay sa gilid nin salog, asin pasiring sa kahoy kun saen ako nakatindog.\n20 Asin nakahiling man ako nin sarong pikiti asin hayakpit na agihan, sa kalawigan nin tinubong-lansang, magin sa kahoy kun saen ako nakatindog; asin pasiring man ini sa puro nin burabod, pasiring sa dakulaon asin mahiwas na kadagaan, na an kamugtakan kaini iyo an mundo.\n21 Asin namasdan ko an aripumpon nin dae mabilang na mga tawo, kadakul sainda an padagos na paglalakaw, tanganing sinda man managboan an dalan pasiring sa kahoy kun saen ako nakatindog.\n22 Asin nangyaring naglipas na sinda nag-arabutan, asin nagpoon na magralakaw sa dalan pasiring sa kahoy.\n23 Asin nangyari na may nagtungang sarong balumbon nin kadikloman; iyo, magin sarong pinakadakulang na balumbon nin kadikloman, tangani na sinda na nagpoon na maglalakaw sa dalan nagkawarara sa saindang aagihan; na sinda nagkawaratak-watak asin nagkawararaan.\n24 Asin nangyaring naglipas na ako nakahiling sa ibang padagos na nagraralakaw, asin sinda nag-arabot asin nagkakarapot sa puro nin tinubong-lansang; asin sinda padagos na nagralakaw sa tahaw nin balumbon nin kadikloman, na nagkakarapot sa tinubong-lansang, magin hanggan sa sinda naka-abot asin nagkakan nin prutas kan kahoy.\n25 Asin pagkatapos na sinda nakakakan na kan prutas nin kahoy saindang ipinagkalag-kalag an saindang mga mata sa palibot na garo sinda nasusupog.\n26 Asin ako man nangalag-kalag sa sakuyang palibot, asin nakahiling, sa balyong lado kan salog nin tubig, sarong dakulaon asin mahiwason na pagharongon; asin nakatindog ini sa tahaw nin paros, angat na halangkaw sa daga.\n27 Asin idto panoon nin mga tawo, may gurang asin hoben, mga lalake asin babae; asin an saindang mga bado grabeng magagayon; asin sinda yaon sa ugali nin pagkantiyaw asin nagturu-turoan kan saindang mga muro sa mga tawo na nag-arabot-abot asin nagkakarakan kan prutas.\n28 Asin pagkatapos nindang magkaranamitan an prutas sinda nagkasurupog, nin huli sa mga tawo na yaon sa ibong na nagkakarantiyaw sainda; asin sinda nagkahurulog sa pinapangalad na dalan asin nagkawarara.\n29 Asin ngonian, ako, si Nephi, dae nagtataram kan gabos na mga tataramon nin sakuyang ama.\n30 Pero, tanganing mapahalipot an pagkasurat, uya, siya nakahiling kan iba man na kadakul na tawo na naglalakaw; asin sinda nag-arabot asin nakakapot sa puro nin tinubong-lansang; asin sinda nagturulakan na padagos na nagraralakaw, alagad padagos na makusog na nakanguyapit sa tinubong-lansang, hanggan sinda naka-abot asin nagkaturumba asin nagkakan nin prutas kan kahoy.\n31 Asin nahiling niya man an iba pang kadakul na mga tawo na naghihimati kan saindang dalan pasiring sa dakulaon asin mahiwas na pagharongon.\n32 Asin ini nangyaring naglipas na kadakul an nagkaralamos sa kahararuman nin burabod; asin kadakul an nagkawarara sa saiyang paghiling, nagkakarapa-kapa sa mga estrangherong dalan.\n33 Asin kadakul-dakul na mga tawo an nagkaralaog sa makangangalas na pagharongon. Asin pagkatapos nindang makaralaog sa pagharongon na idto sainda akong pinagparaturo kan saindang mga muro sa pagkantiyaw sakuya asin sa ibang nagkakarakan nin prutas; pero dae mi sinda pigdarangog.\n34 Iyo ini an mga tataramon kan sakuyang ama: Habang kadakul-dakul an mga nagdarangog sainda, sinda man nagkawararang nagkahurulog.\n35 Asin si Laman asin si Lemuel dae nagkarakan nin prutas, sinabi kan sakuyang ama.\n36 Asin nangyari na pagkatapos na an sakuyang ama nakapagtaram na kan gabos na ining mga tataramon kan saiyang pangiturugan or bisyon, na kadakulon na marhay, sinabi niya samuya, dahilan sa mga bagay na ini na saiyang nagkahiriling sa bisyon, siya grabe an katakutan para ki Laman asin Lemuel; iyo, siya natatakot na baka sinda wawaraon gikan sa atubangan nin Kagurangnan.\n37 Asin siya nagpagiromdom sa mga bagay na ini na may udok na pagmamati nin sarong mamumut-on na magurang, na sinda magdangog kan saiyang mga tataramon, na baka laman an Kagurangnan magigin maheherakon sainda, asin dae sinda wawaraon; iyo, an sakuyang ama nagtukdo sa sainda.\n38 Asin pagkatapos niyang magtukdo sa sainda, asin man magpropesiya sa sainda nin kadakul na mga bagay, nakiolay siya sainda na magsunod sa mga kasugoan nin Kagurangnan; asin siya nag-untok nang maki-olay sa sainda.\n# posted by Unknown @ 4/08/2004 06:49:00 PM


Manuel Quezon - Wikipedia\nAn inot na presidente kan Filipinas kan ini ipigtindog na Komonwelt kan mga administrador na Amerikano\nSi Manuel Molina Quezon (19 Agosto 1878 - 1 Agosto 1944) an inot na presidente kan Filipinas kan ini ipigtindog na Komonwelt kan mga administrador na Amerikano. Siya namundag sa Baler, Tayabas (ngunyan Quezon). Alagad, siya hinihiling man na ikaduwang presidente kan Filipinas sa parte kan mga Pilipino huli ta siya an nagsunod ki Emilio Aguinaldo kan an huri itugdas an suboot inot na Republika dawà nganì totoo dai ini binisto kan gobyerno kan mga Amerikano kan panahon na idto.\n(Last title held by Emilio Aguinaldo) as (President of the Philippines)\nFrank Murphy as (Governor-General of the Philippines)\nJosé P. Laurel, Sr. (de facto)\nManuel Luís Quezon Molina\n(1878-08-19)Agosto 19, 1878\nBaler, El Principe, Captaincy General of the Philippines\n(now Baler, Aurora, Philippines)\nAgosto 1, 1944(1944-08-01) (edad 65)\nManuel L. Quezon III (grandson)\nLawyer, soldier, politician\n1 Pamilya asin Kaamayan kan Buhay\n2 Pamayo kan Senado\n4 Administrasyon Asin an Korte Suprema\n5 Gobyerno Idinulag\n6 Gabinete kan Gera, 1941-1944\n7 Mga panluwas na takod\nPamilya asin Kaamayan kan BuhayLiwaton\nAn saiyang mga magurang iyo sinda Lucio Quezon asin Maria Molina, anas mga paratukdo na mga taga-Baler, Tayabas man. An naagom niya iyo an saiyang pinsan, si Aurora Aragon Quezon asin apat an saiyang aki- si María Aurora "Baby" Quezon (1919-1949), María Zeneida "Nini" Quezon-Avancena (1921-), Luisa Corazón Paz "Nenita" Quezon (1923-1923) asin si Manuel L. "Nonong" Quezon, Jr. (1926-1998). An saiyang makuapo, si Manuel L. "Manolo" Quezon III (1970-), sarong prominenteng parasurat, asin paraadal sa pulitika kan nasyon, inginaran saiya.\nSa primariyang adal niya an nagtokdo saiya iyo an ina niya na mestisang Kastila asin maestra man sa lugar ninda. An ama niya saro man na mestisong Intsik na namundag sa Paco, Manila, sarhento sa Hukbong Kastila.\nSi Manuel Quezon kan hubin pa\nNagklase man siya sa San Juan de Letran College asin pakatapos kaini nagin siyang profesor sa Unibersidad kan Santo Tomas, na digdi ngani nagpoon siya pag-adal abogasya alagad nasibol kan magbungkaras an Guerra Espanyol-Amerikano.\nEnot pa kaini, nagin man siya rebolusyonaryo sa lindong ni Emilio Aguinaldo asin an pakilaban niya sa mga Kastila pinahiling niya an kaisogan asin pagka-pogoso mala ta nagpoon siya sarong private asin nakamit na an ranggong major. Taon 1899, napiritan siyang magsuko sa mga amerikano, nakulong anom na bulan asin pakaluwas nagpasiring nang Manila.\nTaon 1903, natapos na niya an kursong abogasya sa Unmibersidad kan Santo Tomas asin nakapasar siya sa eksamen nin mga abogado, na nakamit an ika-apat na pwesto. Nagpraktis siya sa Baler alagad binutsan niya an praktis ta nagpanombra komo piskal sa Mindoro, sunod sa Tayabas. Kan taon 1906, nagdalagan bilang gobernador probinsyal asin nanggana. Igdi na duminakula an karera niya sa pulitika huli sa husay niya mag-osol kan mga isyu na popular asin moot kan tawo na an iba nagsasabi oportunista siya sa estratihiya pangpulitika.\nKan taon 1907, nagin siyang Representante sa enot na Asambliya kan Filipinas kun saen nagsirbe siya bilang majority floor leader asin Chairman kan Committee on Appropriations. Poon 1906 abot 1916 saro siya sa duwang resident commissioner kan Filipinas duman sa Kamara Representante kan Estados Unidos asin maigot siyang nagtolod sa pagpasar kan inapod na Philippine Autonomy Act o Jones Law.\nPamayo kan SenadoLiwaton\nSiya naelihir sa Senado kan taon 1916 asin halawig an pagsirbe niya igdi komo Presidente, mala ta inabot 19 taon o abot 1935. Manta, siya an enot na naglakaw sa Amerika na magin talingkas an Filipinas asin an paghingoa niya nagbunga sa pakalusot sa Kongreso kan Estados Unidos an sinabing Tydings-McDuffie Independence Law kan taon 1935.\nSi Quezon iyo an enot na nagin presidente kan Komunwelt nin Filipinas kan taon 1935 sa lindong kan Partido Nacionalista. Sabihon pa, sa eleksyon nasikwit niya an 68 porsyento kan boto kontra sa duwa niyang kalaban na iyo sinda Emilio Aguinaldo asin Obispo Gregorio Aglipay.\nKuta sa Konstitusyon kan Filipinas ipinapangalad an magdalagan liwat sa parehong pwesto nin pagkapresidente. Alagad, kan taon 1940, pig-emyendahan an Konstitutsyon asin sa eleksyon nasyonal kan taon 1941, nakadalagan siya otro komo kandidato. Nakaluwas siya sa pagkapresidente, mala ta daog-daog niya an kalaban niyang si dating Senador Juan Sumulong ta naripol niya an 82% kan boto.\nMasasabi man na may makatawo siyang akto kan siya, katuwang si High Commissioner Paul V. McNutt, tinugotan palaogon an mga pailing Judeo na nagdurulag sa mga pasistang rehimen duman sa Europa. Tinabangan niya man an mga nagpaili na makadakit duman sa Mindanao.\nAdministrasyon Asin an Korte SupremaLiwaton\nSusog sa re-organisasyon napalaman sa Akto, si Pres. Quezon nabadoan nin poder na magnombra nin gabos-Pilipino na myembro sa Korte Suprema. Poon 1901 abot 1935, an Korte Suprema pirmeng Pilipino an Pamayong Hukom alagad an kadakulan kan myembro mga Amerikano. Naanas Pilipino an myembro sa Korte Suprtema kan an Komunwelt kan Filipinas matogdas kan taon 1935. An enot na nombramiento ni Quezon iyo sinda Claro Recto asin Jose Laurel sa pagsangle sa mga Amerikanong hukom. An bilang kan myembro sa Korte ginibo nang kagsaro (11): sarong Pamayong Hukom asin sampolong Katuwang na Hukom asin ini natukaw en banc o sa duwang dibisyon na may limang hukom lambang saro.\nKan suminakyada an mga Hapon igdi sa Filipinas kan Ika-2 Giyerang Pangkinaban, napiritan si Guezon na magdulag pasiring Corregidor, tapos sa Visaya asin Mindanao. Sa imbitasyon kan Estados Unidos, nag-ebakwet siya sa Australia dangan nagdakit na siya sa Amerika kun saen sa estado kan Washington, DC ikinaag niya an kwartel kan saiyang gobyerno kan Kumonwelt nin Filipinas.\nDuman nagsirbe siya komo myembro kan Pacific War Council asin saro sa kagpirma sa Deklarasyon kan Burunyog na Nasyon (UN) kontra sa Pwersang Axis. Duman man sinurat niya an saiyang autobiografia (Good Fight, 1946).\nGabinete kan Gera, 1941-1944Liwaton\nSi pagsulwak kan Ika-2 Giyerang Pangkinaban asin pagsakyada kan mga Hapon igdi sa Filipinas nagresulta sa pasaro-sangle kan komposisyon kan Gabinete. An Oreden kan Ehekutibo Nu, 390 petsado Des. 22, 1941 winara na an Departamento nin Interior asin nagkaag nin bagong orden nin pagsasalida. An Orden nin Ehekutibo Nu.396, petsado Des. 24, 1941, pinagreoganisar an Gabinete asin an trabaho kan Sekretaryo nin Hustisya ipinairarom sa pagsasakop kan Pamayong Hukom kan Korte Suprema.\nNagadan si Quezon huli sa helang na tuberculosis duman sa Saranc Lake, Nweba York. An saiyang restos ngonyan nakalubong sa Quezon Memorial Circle, Quezon City, Philippines.\nThe Philippine Presidency Project: Manuel Quezon\nBonnie Harris, Cantor Joseph Cysner: From Zbaszyn to Manila\nKinua sa "https://bcl.wikipedia.org/w/index.php?title=Manuel_Quezon&oldid=167617"\nLast edited on 28 Pebrero 2018, at 19:28\nHuring binago an pahinang ini kaitong 28 Pebrero 2018, alas 19:28.


1 gadan, 1 irido kan badilon, tagaon sa Mobo, Masbate - BICOL STANDARD | Bicol News\nHome Bicol News Masbate News 1 gadan, 1 irido kan badilon, tagaon sa Mobo, Masbate\n1 gadan, 1 irido kan badilon, tagaon sa Mobo, Masbate\nMOBO, MASBATE – Haros dae na naghuhuraw an mga incidente nin mga makangirhat na krimen sa provinciang ini sa hurohalawig nang panahon.\nAn pinakabagong incidente nangyayi sa Barangay Lalaguna sa banwaan na ini.\nBasado sa record kan pulis, an mga victimang sinda Jason Danao, Albino Macadat y Balatucan asin Ryan Danay y Cervantes, nagtuturog sa harong kan saindang lolohon na si Pido Danao kan mangyari an krimen.\nAn sabi sa report, an suspechadong pigbistong si Arlene Oliva y Gigante, 46 anyos, may agom asin kabarangay kan mga victima an nagsurong sa pigtuturogan na harong kan mga victima.\nAn suspechado, kan salakayon an harong kan mga victima, may darang homemade na shotgun asin naka hios nin tabak sa saiyang habayan.\nPag-abot suboot kan suspechado, pinalusot sana kaini an puro kan saiyang shotgun sa pwerta kan harong na pigtuturogan, asin tulos pinapusngakan nin bala an mga victima.\nNagadan tulos si Jason Danao kan bala hale sa badil ni Oliva.\nMientrastanto, dae pa nakontento, naglaog pa si Oliva sa harong, asin winasiwasan nin tigbas si Jason Danao asin si Albino Macadat. Nagkapirang lugad an saindang sinapo sa manlaenlaen na parte kan lawas.\nAn saro pa nindang kaibahan na si Ryan Danao, nakalukso, dagos nang nagdulag tanganing makasalvar.\nSi Albino asin Macadat nakalibre sa kagadanan asin pigbubulong ngonian sa hospital.\nAn mga nag-imbestigar na mga awtoridad nakakua nin mga evidencia hale sa pinaputok na shotgun asi iba pang ginamit sa krimen.\nAn suspechadong si Arlen Oliva nagsuko sa mga awtoridad.— BICOLSTANDARD.COM\n1 gadan, 1 irido kan badilon, tagaon sa Mobo, Masbate Reviewed by Bicol Standard on Wednesday, July 09, 2014 Rating: 5\nTags : Bicol News Masbate News


Istorya nin Paglalang sa Genesis | Istorya sa Bibliya\nHALI sa Diyos an gabos na maray na bagay. Ginibo niya an saldang tanganing magtao sato nin liwanag kun aldaw, asin an bulan saka mga bituon tanganing may liwanag kita kun banggi. Asin ginibo nin Diyos an daga para istaran niyato.\nPero bako an mga bagay na iyan an inot na ginibo nin Diyos. Aram mo kun ano an inot? Naglalang nguna siya nin mga anghel tanganing mag-istar sa langit kaiba niya. Arog sinda nin Diyos na dai ta nahihiling.\nAn inot na anghel na linalang nin Diyos espesyal na marhay. Siya an inot na Aki nin Diyos, asin nagtrabaho siya kaiba kan saiyang Ama. Tinabangan niya an Diyos sa paggibo kan gabos na iba pang bagay, arog kan aldaw, bulan, mga bituon, pati na an dagang ini.\nAno an itsura kan daga kaidto? Kan inot, mayo nin puwedeng mabuhay sa daga. An yaon sana sarong dakulang kadagatan na nakakatahob sa bilog na daga. Pero gusto nin Diyos na istaran nin mga tawo an daga. Kaya pinunan niyang ihanda iyan para sato. Ano an ginibo niya?\nSiyempre, kaipuhan nguna kan daga nin liwanag. Kaya, pinasirang nin Diyos sa daga an liwanag kan saldang. Ginibo niya iyan tanganing magkaigwa nin banggi asin aldaw. Pagkatapos, pinaibabaw nin Diyos an daga hali sa kadagatan.\nKan primero, daing kalaog-laog an ibabaw kan daga. An itsura kaiyan kapareho kan mahihiling mo sa ritrato digdi. Mayong mga burak, kahoy, o hayop. Dai lamang nin sira sa kadagatan. Dakulon pang dapat gibuhon an Diyos tanganing an daga magin magayon na istaran nin mga hayop asin tawo.


Nagpapadagos pa an survey sa mga barangay kan Ciudad nin Naga nganing aramon sa mga residentes kun sinda pabor na magpatudok o dai sa bakuna contra sa coronavirus disease (Covid-19), alagad saro sa mga barangay mayoria nagsabi na natatakot o nagduduwa-duwa, kabale an Barangay Health Workers asin nagkapera sana an nagpahayag nin pagpabor.\nSi Liga nang Barangay President asin ex-officio member kan Sangguniang Panlungsod Antonio ‘Dodith’ Beltran nagpahayag sa entrevista kan Bicol Mail sa paagi nin telepono na nag-miting na sinda sa Liga na saro sa natukar iyo an pagkundukta nin survey kan mga Barangay Health Workers (BHW) sa 27 barangay asin nagtao sinda nin plaso hasta sa Febrero 28 nganing an resulta kan survey isumiter ki Dr. Butch Borja, City Health Officer kan City Hall.\nIgwang survey form na iyo an sisimbagan kan mga rehistradong votantes asin senior citizens na iyo an bitbit kan BHW nganing fill-up, alagad si Beltran dai paman nagtao kan inisyal na resulta mantang isusumiter gabos sa CHO.\nAlagad nagtutubod an Liga president na maabot an 90 por ciento sa survey na pabor magpatudok bakuna.\nSinabi pa ni Beltran sa saindang urulay an enot na dapat magpa-arog sa publico na magpabakuna, iyo sinda Arsobispo Rolando Tria Tirona, Alcalde Nelson Legacion asin pamayo kan Liga.\nSa entrevista kan media ki Lorna Regatchuelo, jefe kan BHW sa barangay San Francisco saiyang kinumfirmar na mayoria sa saindang mga hinapot na residentes nagsabi na habong magpa-bakuna huli ta natatakot base sa mga nagluluwas na report sa TV sa negatibong epekto kan bakuna.\nAn iba ‘‘undecided’’ asin dikit sana an dai natatakot nganing magpabakuna, sabi pa kan BHW.\nAn BHW kabale sa listahan na dapat tawan nin prioridad na mabakunahan alagad igwang mga natatakot.\nMaging si Regatchuelo nagsabi na natatakot siyang magpabakuna maging an iba niyang pag-iriba sa BHW.\nSa suhay man na mga pahayag ni San Francisco Punong Barangay Efren Nepumoceno, sinabi kaini na ‘‘nagduduwa-duwa siya’’ na magpabakuna alagad kun mangengenotan si Alcalde Nelson Legacion puede siyang magpatudok bakuna.\nNakatalaan na mag-abot sa Ciudad nin Naga sa huring semana kan Marso 2021 an suplay kan AstraZeneca na iyo an itutudok na bakuna sa mga residentes kan ciudad.\nAn plano kan City Hall dapat gabos na mga residentes kan ciudad mabakunahan, alagad prioridad man giraray an mga health workers, senior citizens asin miembros kan PNP.\nCantidad P50 milyon an pigtagama kan ciudad nganing ibakal suplay kan Covid 19 vaccine. (dpa)


CD Panganiban kan NCPO pigribayan OIC\nIgwa nang bagong OIC City Director an Naga City Police Office (NCPO) matapos kan ginibong simpleng turn-over of command kan Martes, Agosto 28 hali ki City Director Sr. Supt. Jonathan Panganiban asin pigribayan na siya ni Sr. Supt. Felix Servita na matukaw komo Officer-In-Charge (OIC).\nAn OIC CD dating Provincial Director kan PNP Provincial Office sa Catanduanes asin dati naman siyang nadestino sa PPO Camarines Sur maging sa iba pang mga provincia mantang si Panganiban pigdestino na sa Camp Semion Ola kan Bikol PNP sa Ciudad nin Legaspi.\nSa pag-atubang sa miembros kan media kan OIC CD, saiyang sinabi na si dating mga campaña kan PNP sa paz y orden asin paglaban sa ilegal na droga iyo an saiyang prioridad mantang digdi nakatutok an saindang higher command.\nNagrarani na an dakulang actividad sa Festividad ni Ina sa masunod na bulan nin Septiembre asin ini an saro sa saiyang trabajo nganing maseguro an paz y orden. Aram niya an kapiestahan ni Ina pigdadayohan nin labi sa on milyon na lokal asin dayuhan na bisita asin devotos hali sa manlaen-laen na ciudades asin provincia maging hali pa sa ibang nasyon.\nNagcortesiya na siya kasoodmang hapon ki Alcalde John Bongat na saro sa pig-orolayan an mga ginigibong pag-andam kan City Hall asin NCPO iyo an maabot na Peñafrancia fiesta.\nNapag-araman saro sa mga isyu kan Bikol PNP sa biglaan na pag-relieved ninda ki Panganiban kasunod kan pagbuyagyag ni Presidente Rodrigo Duterte na an Ciudad nin Naga sarong hotbed sa ilegal na droga asin dai palang nahahaloy an NCPO nasa top 5 sa mga ciudades na may halangkaw na crime volume, base sa pinaluwas na datus kan Directorate for Investigation and Detective Management Crime Research and Analysis Center kan Camp Crame, Ciudad nin Naga.\nAlagad an mga alegasyon na an Naga sarong hotbed sa droga asin top 5 sa crime volume kinondenar kan City Hall huli sa kawaran nin basehan asin pigtutubodan na pamomolitica sana mantang si Bise Presidente Leni Robredo sarong Nagueño.\nSa paagi nin resolucion kan Sanggunian Panlungsod, hinahagad ki P/Director General Oscar Albayalde kan PNP na sugoon an PNP-DIDM na ipatama an saindang pinaluwas na datus huli ta mayong basehan asin mayong katutoanan na an Ciudad nin Naga igwang nang average na monthly crime rate na 273.8 poon kan Enero hasta Abril, ngonian na taon.\nSi Consejal Joselito Del Rosario, pamayo kan Committee on Public Safety kan SP iyo an nagtulod kan sinambit na resulocion asin kabali sa hinahagad dapat magpaluwas nin public apology an Camp Crame.


Wikipedia 20/Mga pangyayari - Meta\nWikipedia 20/Mga pangyayari\nWikipedia 20 Iselebrar an kaaldawan\nMga pangyayari Magplano o mag-ayo sa pagtiripon\nPress asin social media Ipalakop an bareta\nMga Resources Mga Biswal na gamit na pwedeng magamit asin ihiras\nPag-urulay Makipagtabangan sa iba\nHilingon an listahan kan mga mangyayari\nSiguruhon na dai pa nin tiripon na mangyayari sa saimong lokasyon sa paagi nin paghiling igdi the list below.\nMaghaman nin pahina para sa saimong pagtiripon.\nIkaag an saimong lokasyon sa ibaba (e.g., "London"), dangan pilduton an "Maghaman nin pagtiripon" na button.\nTabangan an iba na maaraman an saimong pagtiripon\nAdd your event page to the list tangani na matabangan an iba na mahanap ini. Ikaag ini pareho sa saimong pan-rehiyon asin global na seksyon asin man sa saimong kalendaryo nin pagtiripon. Mabalos!\nDai aram kun sain mapuon?\nHilingon an toolkit na ini para sa pirang ideya sa pagpaplano nin birtwal na pagtiripon.\nGrant tangani na suportaran an saimong pagtiripon\nMaghanap nin imporamasyon para sa mga grant na pwede sa Wikipedia celebratory events asin man kun pano mag-apply sa Rapid grant.\nIdagdag an saimong pagtiripon\nMag-click igdi tangani na idagdag an saimong pagtiripon sa listahan. Dai man pag lingawan na idugang an saimong pagtiripon sa kalendaryo nin pagtiripon sas ibaba kan pahina para sa marikas na paghanap.\nRetrieved from "https://meta.wikimedia.org/w/index.php?title=Wikipedia_20/Events/bcl&oldid=22280579"